amanoisuno/poetBack huggingface dataset:
和彥猷在華亭賦十題依韵 寒穴 韓維 
寒泉發何年，四序常自平。上凜冰雪氣，中密瑶玉聲。豈無蛇蜮潛，但見沙水清。妄飲亦可戒，山木令人酲。
和彥猷在華亭賦十題依韵 吳王獵場 韓維 
吳王昔用武，所樂惟干戈。安知聖人意，祝網解其羅。朝行數田獲，暮返論戰多。千載亦何有，柔桑陰滿坡。
和彥猷在華亭賦十題依韵 柘湖 韓維 
柘湖淪此地，柘山巋其瀕。復驚秦時女，化作湖上神。世事喜反覆，孰能識涯津。物變雖萬殊，不惑固有人。
和彥猷在華亭賦十題依韵 秦始皇馳道 韓維 
秦王騁奇觀，不憚阻且脩。萬里走轍迹，八荒開囿遊。勞歌久已息，遺築今尚留。千載威神盡，驪山空古丘。
和彥猷在華亭賦十題依韵 陸瑁養魚池 韓維 
林塘豈如昔，尚想昔時居。秋草自鳴鸛，寒波猶戲魚。紛紜鈎餌底，瑣碎刀匕餘。任公有奇術，默坐歲幾餘。
和彥猷在華亭賦十題依韵 華亭谷 韓維 
穹穹華亭谷，中有不竭流。其微初濫觴，其大終載舟。寒色皎可鑑，嵐光鬰如浮。當解塵中纓，一濯潭上秋。
和彥猷在華亭賦十題依韵 陸機宅 韓維 
出身豈明代，涉禍固以深。一觀廢興迹，可用當所箴。高門非昔時，喬木或遺陰。空令弔古士，感激成幽尋。
和彥猷在華亭賦十題依韵 崑山 韓維 
晉衰士不競，識者逃其名。陸生起江湖，文藻振英聲。遂令崑丘號，長配山不傾。君看玉就毀，孰與樗全生。
和彥猷在華亭賦十題依韵 三女岡 韓維 
三女史無載，于何永其名。坡傳妃子逝，村記昭君生。和戎與走蜀，爲恨兩莫平。爾兮亦胡爲，崇岡屹如城。
和胡公謹遊李寺丞北園 韓維 
春郊不數到，俯仰恨流景。李侯有嘉招，滯念茲一騁。名園带喬樹，亭榭散清影。解我塵中衣，觴行日舒永。花團錦纈明，竹竦摇碧靜。從容方罫間，萬事不關省。善謔寧類鄱，高歌或如郢。行遵水曲幽，望出林梢迥。興來非外奬，理愜有真領。薄莫聯歸鞍，清風吹不醒。
賦永叔家白兔 韓維 
天公團白雪，戲作毛物形。太陰來照之，精魄孕厥靈。走弄朝日光，赩然丹兩睛。不知質毛異，乃下遊林坰。一爲世俗怪，罝網遂見縈。我嘗論天理，於物初無營。妍者偶自得，醜者果誰令。豺狼穴高山，吞噬飫膻腥。蒼鷹{扌甹}不得，逸虎常安行。是惟獸之細，田畝甘所寧。糧粒不飽腹，連群落燖烹。幸而獲珍貴，愁苦終其生。糾紛禍福餘，未易以迹明。將由物自爲，或繫時所丁。恨無南華辯，文字波濤傾。兩置豺與兔，浩然至理真。
又賦京師初食車螯 韓維 
翰林置酒冬之嚴，庶羞羅列窮脆甘。有餽奇味衆莫覘，久秘不出須賓酣。紅爐熾炭發其鉗，金鍾一引連三四。滿坐詫美歡笑談，肯復重顧蟶與蚶。京都貴人粱肉厭，遠致異物無微纖。駢珍錯怪百類兼，何久遺此不得參。乃知物用有遠。
九日北園思臨渦之遊 韓維 
吾生豈鷹鸇，胡爲見羈紲。題鞭古勝地，落帽秋佳節。一爲塵事牽，坐嘆高會缺。天兼水澄淡，樹與堤曲折。萸房露應重，菊艷晨可擷。嘉景成想像，清樽廢提挈。陰風吹北園，衆槁聲切切。把酒望霜空，冥鴻溯遼碣。
南堂對竹懷江十鄰幾 韓維 
端居無所聊，稍復治文字。南堂冬日明，窗戶暖可喜。圖書羅滿前，意覽不由次。聊收靜者趣，以亂憂人思。亭亭當軒竹，使我長嘆喟。封植苦不早，顔色頗憔悴。勁節亮不改，虛心如有遲。緬懷江夫子，循道久不試。邈然高簡姿，不受世俗累。一官才復進，左謫良何亟。德義我所珍，軒冕安能貴。長嘯汝水濱，濁醪日自釃。效陶有新篇，翼孔著高議。弦琴坐虛室，默與古人值。顯晦一其心，淡然天淳粹。思之不可見，暑謝寒已摯。諒非對此君，茲懷何由慰。
夜坐有懷黎君 韓維 
霜風動脩竹，寒月照廣庭。此夕南堂客，得無羈旅情。束書萬里外，徒步游上京。豈憚行役勞，所期功與名。高文日以麗，經義素所明。顧我頑鈍姿，無以延英聲。銜哀謝時好，守拙伏茅衡。佇君取高第，光華慰友生。
和子華兄宴王道損公宇 韓維 
濟濟高燕會，衆賓且喜樂。方冬氣常溫，是日寒始若。愁雲際平林，垂見雪花落。四座喜相顧，有引必虛爵。中堂豈非佳，東圃羅帟幄。當亭列射格，抗的明灼灼。雕弓既出韔，勁矢各在握。主人揖讓興，客以次序作。目惴綵樹移，心傾鐘鼓數。笑言何謔失，儀節亦稱娖。酒酣事頗變，極口縱談謔。失令固有罰，出語輒見酌。平生愛疏放，論議鄙齪齪。歡來一狂散，豈顧醒後怍。詩人亦有言，善戲不爲虐。所頼衆君子，闊達見表襮。還家遂酩酊，豈復記鳴柝。
和象之雨中見寄 韓維 
沉陰子所嘆，幽事我爲樂。雨沼散圓荷，風蛙亂靈葯。清凉體自正，虛靜道所托。誰識此中心，一樽成獨酌。
喜吳沖卿重過許昌 韓維 
前君廣文直，共宿官舍冷。携觴慰羈旅，鳴弦破愁靜。竹陰月娟娟，樓角星炳炳。是時冬夕長，諧笑得馳騁。爾來還故棲，樂事成引領。君方志遠擊，我固分幽屏。趨舍既云異，會合安可幸。不謂旬浹間，所得亦以併。清笑煩滯闋，高談謬疑正。琅琅別後篇，鏗若御笙磬。索居久其職，此適固爲橫。一感朋盍難，舉酒良自慶。
同戴處士游湖 韓維 
京塵倦遊久，愛此西城曲。泉溫草尚青，春近波先淥。幽人幸相對，高論良自足。蚩蚩北州民，安得同我欲。
同曼叔觀潁昌酴醿 韓維 
前日看花花正發，今日看花花欲歇。入門但見綠陰下，寂寞無人委春雪。狂風飄簸百卉盡，惟有清香吹不絕。攀條惆悵可奈何，與君把酒到明月。
夜泊湖上 韓維 
春風淡無力，池色晚更靜。人歸簫鼓歇，月出樓觀迥。驚鷗啄浮星，遊鯉下明鏡。誰當拏畫船，徹夕縱孤泳。
化光東堂賦得奕棋 韓維 
君家何所樂，棋奕侑清興。簾垂虛堂肅，子落文楸靜。機心久已忘，勝勢安敢競。吾知霍將軍，固亦有天幸。
九月十日西湖席上得樂字 韓維  西湖
秋雲淡不飛，霜水清欲落。維舟坐近浦，悲風滿衡薄。良遊未爲晚，佳節止在昨。湛湛觴醪醇，娜娜菊枝弱。天時倏代去，所恃有行樂。何能學次公，忉咄謝多酌。
元道席上得秋風爲題下爲韵送廣信舍弟 韓維 
秋風感人切，况在欲別者。狂翻斷蓬轉，寒助離樽瀉。吹雲急燕雁，獵草嘶代馬。莫作塞垣聲，端令客淚下。
過李膺墓同曼叔作 韓維 
漢衰奄寺熾，威柄敢專有。桓桓李司隸，誓奪還君手。登門盛賢俊，破柱發姦醜。身雖以此亡，慕者猶恐後。我行襄之野，把酹孤冢右。精誠有相激，淚落入卮酒。剖心死亦仁，滅頂過何咎。大雅稱明哲，於君豈其謬。
和太祝端居有懷叔恬秘書 韓維 
鄙生復田廬，疏絕豪俊後。側聆楊生賢，名挂時輩口。嚮風結遐想，幾歲欲奔走。比聞官旁郡，斂板不去手。沈埋文俗間，有類魚落笱。頗思沿檄來，一洗煩滯久。覽君端居作，懷佇日延首。竊高田蘇遊，遂信尹公友。丈夫相期意，不必銜杯酒。作詩助嘉招，此志非邂逅。
送李寺丞宰藍田 韓維 
君誠巖壑徒，出宰亦山縣。尚喜終南峰，蒼翠不去眼。春風吹征車，千里度灞滻。到日勝事繁，花光老秦甸。
奉酬南陵三君別後見寄 韓維 
齋居有常禁，跬步不得語。清歡猶反思，濁酒成獨撫。野杏亂飛春，鄰鷄靜啼午。寂寥正如此，坐見前山雨。
雨後之南陵點饌 韓維 
齋房厭危坐，出戶曠舒散。草木雨多思，雲山晚相亂。縈回俯川陸，窈窕見樓觀。耳目久塵埃，茲辰一湔浣。
偃仰 韓維 
鵲噪庭柏喧，朝光來入隙。祠官謝餘事，偃仰百骸適。回思朝市人，小大各有役。區區就終盡，萬古同一迹。而我遂慵散，興味良不極。富貴非所慕，茲願儻有獲。
哀傳馬 韓維 
喧呼國西門，驛使通萬里。十亭傳一馬，日夜不得止。枯腸嗛芻豆，瘦骨繫轡箠。力盡求未息，忽已仆泥滓。死者既不補，存者行復爾。聞古至治世，微物均福祉。不壅王澤流，其先在官理。國家富郡邑，一板萬生齒。付與有失宜，得無馬之似。投鞍坐太息，春爲悲風起。
冬至日作 韓維 
初陽動新琯，微霰集前墀。舉宗會佳節，拜賀儼成儀。念我閨中人，獨此隔容徽。昔同奉祭籩，今自享酹卮。彷彿平生像，凄愴故年衣。寒燈清無光，僮使侍虛帷。對之忽悲結，零淚不可揮。嬌兒何所識，摴博自爲嬉。
切切 韓維 
我懷切切重切切，今日歸當去年月。香車不復故道來，血淚空霑舊行轍。嚴風正射人面過，凍地惟憂馬蹄裂。舉頭且願愁陰開，悲攪胸腸刻霜雪。
席上探得游字餞兩浙提刑張吉老 韓維 
聖朝用中典，前代所未侔。一罰有失平，天子以爲憂。祥刑慎處糾，輟子蓬萊丘。御前賜印紙，盡部東南州。才豪勇自放，霜隼凌高秋。清風翩兩旗，八月下吳舟。勉哉樹休問，考績待其尤。毋忘臨觴贈，義重閨臺游。
同曼叔諸君登醴泉觀凝碧亭 韓維 
門前車馬塵，當晝塞昏霧。安知此亭上，秋色生四顧。黄花散晴陽，赤葉變寒露。境非遊覽舊，人得朋從素。樂幽魚群行，賞俊鳥橫度。惜無一樽酒，留連清景暮。
次韵和永叔種菊過節方開 韓維 
皇天於萬生，難用一理曉。芝蘭喜憔悴，蒿艾長美好。况茲封培晚，榮茂安得早。頼逢賢主人，拂飾文字巧。不然彼微芳，零謝同衆槁。清霜不能凋，秀色出庭草。珊珊黄金明，落落衆星小。人生苦多累，適意會常少。在昔陶公園，恨無酒樽倒。斂襟賦寒華，高唱徒杳裊。幸無斯人嘆，一醉可遺老。
又和楊之美家琵琶妓 韓維 
楊君好古天下無，自信獨與常人殊。勤身所營世或棄，反眼不顧我以趨。彼其察物類有道，能取精妙遺其粗。官卑俸薄不自給，買童教樂收圖書。客來呼童理弦索，滿面狼籍施鉛朱。樽前一聽啄木奏，能使四坐改觀爲歡娛。有時陳書出衆畫，羅列卷軸長短俱。破縑壞紙抹漆黑，筆墨僅辨絲毫餘。補裝斷綻搜尺寸，分別品目窮錙銖。以茲爲玩不知老，自適其適誠吾徒。豈無高門華屋貯妖麗，中掛瑶圃崑崙圖。青紅采錯亂人目，珠玉磊落熒其軀。苟非絕藝與奇迹，楊君視之皆蔑如，楊君好古天下無。
遺吳沖卿大饗碑文 韓維  长江
蒼碑剝龍螭，突兀古殿側。世變文字異，歲久苔蘚蝕。諒非好事者，塵土未嘗拭。我來仰首看，百過不自息。曩者魏方盛，帝丕託威德。馳驅百萬衆，南指斗牛域。誓將殄氛祲，飲馬長江邑。翠華鬰回翔，高會誇故國。肅肅環佩響，煌煌羽旄飾。鼓鐘何鏜鎝，淮漢爲震仄。罷饗示得意，摛文永鑱勒。從臣梁孟皇，隸法當世特。奉詔無與讓，淋漓奮其墨。爾來幾千歲，卓卓見筋力。端莊九鼎重，勁挺群珪植。威儀商山老，氣象漢庭直。惟昔銘栒戈，先儒固難迹。况我鄙陋極，視此空嘆惜。常恐日磨滅，不辨點與畫。呼工模於紙，一掃見白黑。緘包比瓊瑶，把玩廢寢食。于時大經九，有詔講謬忒。刊之太學中，爲後代法式。沖卿邦家彥，學問古今積。辭端海鯨運，筆力霜鷙擊。况茲服儒官，灑翰固其職。楷模所流傳，歷世動千百。自非體法正，徒使觀者惑。厥初篆草隸，根本君已極。聊持釘張玩，庶以參得失。
久旱喜雨 韓維 
炎風駕京塵，久旱氛祲惡。羲和鞭日車，光焰赫飛躍。群生困熬暴，嘉穀坐焦灼。高堂袒裼卧，汗下如鞭索。安知於此時，乃見嘉樹落。狂飄隨烟雲，急灑動林薄。蕭然宇宙間，昏霧一疏瀹。雖忻意暫豁，所嘆施未博。雷霆司天令，何乃久寂寞。微陰雖自復，陽亢不爲却。安得躋帝閽，一鼓造化橐。太上方厲政，進賢登謇諤。日將太平近，此變不應作。吾徒勿咨嗟，坐看雨時若。
和江十浮光隠者 韓維 
我本巖壑性，落身名利場。譬如籠中鳥，飛舉意不忘。常恨此世人，與古不相方。爭名塞朝市，養志空巖房。近聞二三子，卜築淮山旁。松柏手自種，夏陰鬰蒼蒼。晨釣淮上石，暮返林中堂。琴樽自爲樂，過是皆秕糠。乃知天下士，未易一概量。好事江夫子，慕之著辭章。名落塵土間，清風何激揚。安知後來者，不及董與黄。
和聖俞鬥山鵲 韓維 
稟此分鬥姿，用舍在所激。翻跳巧相中，一敗軀命擲。晨鷄鳴不渝，霜隼時乃擊。既無一二效，豈不愧肉食。
和聖俞飲會之作 韓維 
幕府多俊良，乘間得邀命。陳觴四座合，清笑發高興。冰梨走咸黽，霜橘薦穰鄧。肴羞愧無珍，粗竭我家稱。禮酬嫌已拘，戲罰甘太橫。詩誦唐人爲，議法漢儒正。新嘲時巧發，詭令或孤迸。聊矜一時快，豈校負與勝。行傷昆弟別，且樂賓友盛。但願會合頻，醉日敢辭併。
飲聖俞西軒 韓維 
歡常以飲合，歡意則非外。今吾二三子，共此西軒會。主人吾儒秀，言與二雅配。酒行倡大論，文字略瑣碎。上言評人物，要當本諸內。下言譏爲學，不以滿自概。唐之衆詩人，區別各異派。一經君子評，斂鑿棄秕糒。予曰吾聖俞，名足通後代。答我文如韓，尚有六經在。况吾何所立，聞譽若抱躉。聖俞善誘掖，斯語不無戒。意欲令吾曹，事業進以大。我雖頑無能，聞此亦健快。呼觴滿自引，不畏坐客怪。歸來書短篇，聊以記所佩。
奉和興宗臘日招賓浴普光 韓維 
嘉臘世所用，况今以令休。吾儕三四人，及辰爲茲游。茲游豈其遠，東城大道周。松檜寒色靜，臺殿香氣浮。振衣聊自潔，舉觴復相酬。淡泊顧多思，嘲諧訖無尤。京都豪貴兒，良馬輕衣裘。飛鷹搏狐兔，馳突明星流。歸來擊鮮飲，趙舞間齊謳。豈不一時樂，此樂異我求。願君勤置酒，簡薄非所羞。
送宋鈞秀才落第還鄉 韓維 
漆雕不肯仕，仲尼悅其然。乃知君子學，躁進非所先。去聖邈千載，茲風復誰傳。趨營不自反，廉耻一以捐。愛君抱沖淡，榮利不可遷。讀書本仁義，洞見末與顛。失志不爲辱，謀道方復堅。臨分求規言，顧我昧所宣。願君崇遠業，無愧古人賢。
送勾諶太博通判潁州 韓維  西湖
西湖十里波，淥靜過新雨。波間黄白花，繚亂不可數。浮舟翳佳樹，凉風生仰俯。回顧紅塵人，處身一何苦。君子愛民物，在樂思及溥。方期推所安，與衆式歌舞。
送陳著作 韓維 
高才不沉沒，奮筆動天幄。古今明治亂，王霸辨醇駁。文成數千言，粲若玉就琢。拜官諸侯府，千文茲把握。過別要我贈，强言慚鄙樸。董生崇正義，孫子陷曲學。彼其趨舍間，爲道一何邈。願君審茲術，名節重山嶽。
奉送永州張中樂屯田 韓維 
昔年曾讀子厚集，夢寐彼州山水佳。循良今慰遠人望，瀟灑仍愜曠士懷。樓頭打鼓散群吏，林下啼鳥眠高齋。政閒境勝足佳句，好寫大字鎸蒼崖。
奉同原甫鄆州樂郊 韓維 
詩人歌樂郊，以政不以遊。太守名是地，豈非爲民謀。下車布條教，惠愛春風柔。丹筆平枉訟，赭衣息奸偷。政和歲亦豐，閭里舞且謳。及我閑暇時，駕言此淹留。雜花艷暄朝，翠竹鮮霜秋。有臺下觀漁，有堂前抗侯。觴斝既紛錯，管鼓亦喧啾。都人從公來，小大畢休休。施設苟異此，且爲民所仇。臺高池益深，不若墟與丘。賢而後能樂，軻言良有由。聊書太守意，庶幾來者求。
答師厚和叔喜病起相招 韓維 
韓孟天下好，祝身猶駏蛩。今吾二三友，幸而得相逢。如何病在枕，垂見月律窮。前日始能杖，氣力微春螽。出門候車馬，庶幾子予從。忽得連紙詩，爛然亂昏瞳。今我謝百事，無著如飛蓬。惟知爛漫飲，舍是非所通。願君勤貯酒，相期雪翻空。
次韵和原甫遊會靈觀 韓維 
松喬去我久，高駕不可攀。何意塵外遊，近在王城間。先帝昔臨御，抱沖啟玄關。營宮奉嶽鎮，縹緲當人寰。疏泉抗臺殿，擬迹三神山。想像列仙下，半空來佩環。雲車倏容與，旄節儼成班。翩翾萬玉女，紅頰翠羽鬟。世人那得見，石壇空自閑。伊予厭羈跼，酷甚負病瘝。茲行適所願，帖若賈在闤。春風吹園桃，幾日朱霞殷。寒碧竹間見，新黄柳際還。主人非素期，促具初無艱。抗侯角善手，持觴發歡顔。尚無形骸累，安問紱與綸。跋馬興不盡，東池水潺潺。
答和鄰幾元夕聖俞及予過之 韓維 
天衢十二大樹春，樓前結綵移嵩岷。游人衮衮去不已，街頭雪泥踏作塵。駘它館中好古士，紛華過眼輕浮雲。早休僕御謝賓客，翛然乞酒邀比鄰。杯盤如星下燭案，果以橘柚菹紫蘋。微吟疏笑見真野，昔之靖節今冠巾。門前少年將姣婦，電落馬足風兩輪。長髯健兒走先後，意氣欲無夜與晨。瞥然奔過不留迹，肯信亦有端坐人。若無吾曹同嗜好，枯槁到死誰嗟嚬。
答賀中道燈夕見詒 韓維  长江
春風揭屋沙激窗，兀然孤坐如植杠。酒昏兩眸澀不視，案上書策徒摐摐。獨待高篇恣哦咏，頓覺精銳還軀腔。前時官家不禁夜，九衢艷艷燒明釭。綵山插天衆樂振，游人肩摩車轂撞。君於此時守經籍，直欲行業純不尨。想初嘉句落紙際，筆下衮衮來長江。我今散懶世味薄，惟於靜者心爲降。江翁蕭閑梅老淡，文字酬酢交矛鏦。恨無奇麗與鬥角，日策疲馬參其雙。能來相從不憚數，與子賦詩傾酒缸。
和李大鄰幾聖俞及予見過小飲 韓維 
朝朝騎馬出，請道所從何。所從親且舊，恩義固匪它。京都衆權豪，門戶高軻峨。苟無勢利求，安事徒奔波。不如過親舊，雖數無嫌訶。君家庭館閑，遠在城北阿。惟吾二三友，暇日一來過。解鞭不肯去，得酒亦已歌。况逢春陽始，風力漸柔和。浮膏動郊壤，芳萌綴林柯。良辰遊不處，爲樂戒蹉跎。爛醉窮吾年，十日詎足多。
和劉郎浴觀音予置酒見貽 韓維 
禪關嚴城側，深靚闢華構。方吾挾書來，值子出杅後。欣然出濁酒，談笑坐清晝。三四同來人，頗喜出邂逅。牽衣起相酌，曾不煩勸侑。紛披索潛逃，顧壁恨無竇。不謂一樽樂，有踰萬金壽。瓶罍忽已竭，餘興不自收。走登故人堂，拜敘十年舊。夜深躍馬歸，不畏妾婦詬。
子張子夏廟同鄰幾聖俞過作 韓維 
峨峨道旁廟，庭戶煥丹黝。恭聞師商賢，下拜奠卮酒。大梁故王都，豪傑所奔走。當時多尊榮，死不道人口。二君夫何爲，血食獨傳後。豈於聖人道，自托致不朽。荒墳屹相望，荆棘不盈畝。衣冠應作塵，制度復何有。得無埋奇書，文字暗科斗。懷古意慘淡，春風一搔首。
和聖俞食笋 韓維 
犀皮包玉束作斤，有餽爲子盤中珍。愛之不欲食客衆，夜密置酒呼其鄰。作詩盈紙頗瓌怪，胄出恐是龍之真。流涎溢吻極稱詫，兩都無芹吳無蓴。念我故園事栽插，獨於此物尤勤勤。春芽怒迸地皮裂，採掇入撰無虛晨。獨留晚出補林罅，幾日不見長過人。新梢秀葉動清景，蔭藉往往鋪吾茵。而今安得復致此，腹飽藜莧身埃塵。
和叔惠薺 韓維 
君居壓城根，厥産地宜薺。呼兒乘晝暄，培壤露寒翠。擷之登盤蔬，藹蔚見春意。方其下筯時，絕甘遽吾遺。物雖美芹微，意重生芻比。苟爲勢利心，千金何足貴。
同胡江范邵裴二宋司馬飲會靈水軒即席賦以日暮天無雲春風扇微和爲韵得日字 韓維 
華軒壓春波，樽酒四座密。柔軟柳間風，舒遲花後日。晚色簾捲靜，歡興觴行疾。一陪諸英遊，黽勉慚落筆。
和如晦遊臨淄園示元明 韓維 
平津開館大道西，桃夭杳姹通園蹊。東風入林朱白動，次第裝遍枝高低。紅梅最好花正盛，我時往看歸仍携。爾來風雨就零謝，忍見踏盡隨春泥。廣文先生厭閑冷，投書結伴散馬蹄。主人同僚相門出，未肯朝暮甘鹽齏。歡然握手喜迎候，促具并走子與妻。插芳咀甘不知去，歸舍已見鷄在栖。坐揮大句鄙凡近，脫落塵迹登天梯。不因時節自娛放，頗置白黑爲愁凄。我昏如此漫不省，何異車鼓樂鷃鼷。長安綠酒春正美，與子一醉萬事齊。
送王二廣淵簽書洛中 韓維 
吾嘗登嵩丘，下視伊與洛。王都一何壯，氣象鬰回礴。又聞彼其下，地美民俗樂。朱宮待遊幸，窈窕飛觀閣。氣交卉木茂，奇艷或可愕。清渠碧玉色，左右隨釃鑿。丹櫻結春實，紫笋翻夏籜。喟予抱幽恨，神往迹屢却。羨君署吏去，躍馬春遊薄。追遊當及早，勝事不可落。爲我謝林岫，終期蹈前約。
遊福聖院呈審言諸君 韓維 
殘春去無幾，煩暑來已漸。驅車九衢裏，赤日汗兩臉。投身入佛寺，廊殿邃且儼。老僧一何賢，爲我拂清簟。神輕反無寐，性達非有檢。啾啾雀聲閑，悄悄人迹斂。却思吾廬下，此樂不爲欠。新蘋生明鏡，密笋排翠琰。時哉盍旋歸，塵土吾已厭。
上巳 韓維 
欄干浮波走長橋，琉璃光中虹動摇。浪頭畫舸百龍首，鼓聲疊疊來塞慓。我欣禊事得壯觀，眼底不顧花飛飄。勸君酒到莫浪免，一春佳節惟今朝。
鄰幾和叔飲定力同賦 韓維 
城頭片雲黑，飛雨靄已至。凉生芳樹顛，影亂樽中翠。沈煩忽去體，精銳颯生思。江翁發新嘲，陳子抗奇議。在言豈多同，於道不爲異。夜歸清有餘，微月照連騎。
次道東軒賦惜春 韓維 
青春忽已晚，去我劇奔馬。殘芳已掃園，濃綠空蔽野。春風欲有問，對酒不能把。人心正如此，狂雨自飛灑。
同和叔飲王文正公三槐廳呈正卿 韓維 
投杯送餘景，休駕避初燠。久嫌花攪心，始愛樹清目。主人樂儒學，定契均季叔。疏簾翳廣坐，并薦肴與蔌。肅肅太尉館，簡儉見遺躅。中有戒子篇，慘淡刻寒玉。世傳盛德茂，名與清風穆。公乎不可見，悵望三槐綠。
普安席上作得蔗字 韓維 
羞隨輕薄兒，淚眼塵土下。朅來精舍遊，置酒樂清暇。杯盤春物少，惟見杏與蔗。流陰足可惜，將子緩歸駕。
借馬 韓維 
吾生不自勉，無馬以縶羈。不能徒步遊，鄰里更借之。東家號駛疾，出門無停馳。西家苦駑緩，百箠足不移。驚怪同行客，問我遽爾爲。駛也吾撇烈，駑也吾逶遲。物情有如此，且當執其隨。
鄰幾舍對菊無酒 韓維 
陶公愛佳節，對菊愁空杯。日晏東籬下，竟見白衣來。今君亦嗜飲，復有伊人才。惜無王江州，黄花徒自開。
同鄰幾和叔登定力閣 韓維 
清風何飄飄，萬里吹曾軒。側身紅塵外，却視飛雲根。王都屹雄勝，長河中怒奔。上有懷歸子，心隨驚浪翻。登臨豈非壯，悲傷久客魂。日暮下危級，且復同一樽。
鄰幾晚見過小飲 韓維 
朝居厭喧呶，暮坐苦幽獨。忽聞江翁來，喜視樽中醁。所慚升斗微，不足滿君腹。强酌良勝無，逡巡怯行速。蕭蕭風著樹，慘慘雨昏燭。談精幾喪言，道在空擊目。此興自不淺，豈要酩酊足。
答聖俞設膾示客 韓維 
梅侯三年江上居，盤羞慣飽鮆與鱸。客居京城厭粗糲，買魚斫膾邀朋徒。孰親刀匕擅精巧，閨中麗人家本吳。縷裁長絲葉剪藿，飣餖自與尋常殊。霜橙搗齏飯香稻，一飽豈顧家有無。我雖目病興不淺，坐想落紙霏紅腴。雕盤雋味儻可再，贈子玉酒隨長魚。
與江梅景德夜歸 韓維 
吾交陳與謝，屢結東城遊。春宵燈火繁，躍馬此道周。懷人邈何遠，念歲忽以遒。况自抱私感，歸來清淚流。
答和叔城東尋春 韓維 
尋春之何所，乃在城東隅。東隅信佳處，名園間精廬。時屬積雪霽，田壤墳以蘇。雍容二三騎，并轡徐厥驅。僕童怪且議，寒野安所娛。不知陽和氣，泱漭于空虛。仰視孤剎起，突兀疑神扶。其下萬華屋，碧瓦魚鱗鋪。南行歷亭館，近接棟與櫨。陰草含碧色，陽條散紅腴。周覽氣象嘉，高步形蹤舒。提携上樽酒，饌不過魚蔬。爲奉豈非薄，歡至自有餘。却思九衢上，車馬何區區。紅塵塞兩眼，勢利各有趨。雖欲求暇逸，何能幸須臾。君勿輕此樂，此樂未易圖。
景仁次道齋禮院予與和叔過之值其方飲引去二君以詩見謝三首 答景仁 韓維 
自我伏田里，三駕遊上都。其誰肯來顧，莫與夫子如。久積疏野抱，况茲病薾餘。厚意不即報，悁勞在朝晡。驅馬寒日中，薄暮到省廬。屬聞從衆賢，高會羅盤盂。逡巡望華闥，却走不及徐。鸞儀與鴻舉，其勢固自殊。胡爲枉嘉藻，似欲相牽拏。中論十年舊，見許道義徒。管鮑久不作，知音幾終初。豈敢忘君言，誓將守淳愚。
景仁次道齋禮院予與和叔過之值其方飲引去二君以詩見謝三首 答次道 其一 韓維 
肅肅奉常署，高門敞天街。群英謹邦祠，先事戒潔齋。我時過其舍，值與衆客儕。方聞治杯酌，避去禮亦諧。愧無孟公名，安使所至懷。不知賢豪意，未遽見睍排。明日出長篇，正聲謝淫哇。如畏明義重，殷勤懼暌乖。幾時持筆和，落紙還成揩。何以敘繾綣，晨當策疲騧。
景仁次道齋禮院予與和叔過之值其方飲引去二君以詩見謝三首 答次道 其二 韓維 
昔予有行邁，辱贈猗蘭辭。今我復來遊，重貽黄鵠詩。蘭以喻芳潔，擷佩正所宜。鵠以興翅邈，鸞皇共追隨。句成自有法，意厚良不訾。投非所當授，乃反駭且疑。蘭生深林間，藹然抱幽姿。鵠有江海志，孤軒謝羈雌。殘折蘭色改，跂尚鵠性悲。願君兩置是，逍遥以相期。
答呂晦叔見贈 韓維 
人情紛言僞，吾道本一純。苟爲趨嚮合，不待結約親。曰今得夫子，所涉無異津。邀我醉華館，正逢雪花春。談笑不近俗，文史自娛賓。明發枉嘉贈，辭氣玉醴醇。三復同心言，雜佩非所珍。
同景仁况之諸君遊南園飲梅花下 韓維 
茲園曠不涉，寒草忽已芽。同遊三四人，及此風景嘉。芳梅如我期，朱萼承素華。欣然坐其下，偃君初月斜。攀條酌醇酒，談笑時一譁。歌童雖非妍，清唱凌烟霞。人生自有適，豈要外物加。興盡復云返，修竹盤昏鴉。
招景仁飲 韓維 
紅薇花拆萱草丹，萬鈴嘉菊重臺蓮。問公此時胡不飲，樂有至理須鑽研。后夔已遠師曠死，寂寞千載無其傳。公窮天數索聖作，坐使綠鬢成華顛。屠龍絕藝豈世用，儀鳳至業非公專。洛陽有客金石堅，持議不屈難鑱鎸。園收獨樂會真率，以勞校逸寧非偏。古稱兩忘化於道，此理豈不曠且然。折花持酒待公醉，樂至無聲方得全。
和朱簿對雪 韓維 
公堂寂無事，默坐擁重裘。餘霰竹上集，寒風日颼颼。哀鴻不停征，好鳥鳴相求。君能於此時，爲我發新謳。上言有年慶，幸免刺史憂。下言美光景，宜以歡燕酬。名園抱城角，亭觀俯清溝。松桂有佳色，芳梅朱白稠。晨昏儻霽止，當復從君游。
置酒湖光亭示幕中諸君 韓維 
東風不能和，朔雪屢成晦。置酒高亭上，豁與清景對。霏微遠林表，蕭散平湖內。稍急征雁群，偏凌舞姝態。爲藩昧仁術，撫事增永慨。閭閻半無褐，畎畝方興耒。幸祈陰沴消，庶卒豐年賚。
送朱主簿 韓維 
浮舟下東溪，春寒花未遍。共約征車行，復此華堂餞。人事多齟齬，臨分闕芳燕。坐想竹間風，雜英紛如霰。
後圃偶成 韓維 
氣昏聊止酒，訟簡時閉閣。池紅落花委，岸綠新蒲合。厭暄解重衣，息倦偃清榻。永日林下風，山禽響相答。
寄題黄州德厚庵 韓維 
達命斯順受，務德其勉修。誠己有要道，茲外非所求。使君名是庵，可謂善自謀。端居若無營，志業日以休。心端物自正，化行速如郵。野闢歲有獲，庭虛訟無留。民俗興禮讓，閭閻息姦偷。可以報上恩，可以嗣先猷。倘異於此道，則爲是庵羞。
燕諸生於內集堂作詩以勉之 韓維 
濟濟衆君子，庠序之冠冕。來燕升我堂，良用慰衰蹇。清言屏絲竹，善意陋肴膳。茲藩實故國，賢哲世多顯。荀陳沒已遠，餘迹竟未踐。顧慚爲政久，儒道不加闡。雲飛乏孔翠，廟薦闕瑚璉。非期寵祿光，或慮志業淺。惟天儻有待，在己固當勉。臨觴無以侑，相敦在誠善。
次韵和崔朝散西湖避暑 韓維  西湖
人生苦炎歊，我所得蕭爽。喬林無纖穿，好鳥不停響。馮軒縱遐矚，萬象歸一掌。道心流水閑，世事浮雲往。豈同中林士，所樂在膏壤。寄語同心人，金鱗當透網。
和子華兄太素泛舟香菜門 韓維 
霜髯照四坐，宛是商顔來。舟移一水遠，樓對群峰開。談笑盡永日，聲利輕浮埃。既同剡溪往，亦類稽山回。
又絕句 韓維 
芙蓉落盡荷葉黄，西風測測梧桐凉。歲登訟息休吏早，林間獨坐歌還鄉。
次韵和君實寄景仁 韓維 
予年行七十，惟日就志昏。雖高鴻鵠舉，尚困鷄鶩喧。壯心久已摧，弱羽不得翻。每誦少游言，顧慚下澤轅。蜀公有高志，謝事久杜門。擾擾世俗務，不復掛口論。群經雜圖史，擁坐如周垣。上談千載故，速若水注盆。客來必命酒，左右拱諸孫。雖無鼓舞懽，自喜談笑溫。仰高顧吾私，有類羝觸藩。尚期蓬蓽完，亦有桑榆存。近觀敕子詩，尤見朋義敦。卜居近吾廬，指日駕君轓。構堂始云基，築圃亦已樊。前知會合期，不慘離索魂。想像入第初，親賓燕華樽。談高一理會，體王百疾奔。共完天純粹，豈識世詐諼。方笑司馬翁，獨樂守空園。
效陶呈景仁 韓維 
仲冬景氣和，游步獨徘徊。微痾忽消散，我興在尊罍。東鄰久廢飲，百勸首不回。所憂在鐘律，未致儀鳳來。此志豈不佳，孤論良難裁。願公少置之，起視甕頭醅。
答梁大夫斷求息緣以躋高蹠兼簡清臣大夫 韓維  终南山
人生會有本，本得求自忘。緣來與之俱，源壯流亦長。趨高顧爲下，在得良已亡。金仙不吾欺，莊生助之揚。嗟我聞道淺，妄言豈非狂。緬懷終南山，紫翠峨宮牆。二賢謝塵滓，接翼參雲翔。相望孰云遠，共此愛日光。
和朱少府 韓維 
自我還故棲，再見炎與凉。朝游每含哺，晝坐常焚香。擷圃得奇艷，俯池鑒清光。不憂饑所驅，非爲飽則颺。同里四三人，每過必命觴。濁醪無孤斟，嘉果有新嘗。看舞雪翻席，度曲塵飛梁。桑榆儻徘徊，此樂未渠央。行止固有命，貴棄乃其常。與君酣且歌，幸世方歡康。
次韵和景仁兄 韓維 
既酬斯有酢，在禮猶可追。起勸孰曰狂，狂在捉白髭。白髭雖見捉，淥酒安可辭。歌童小如拳，聊以開公眉。
次韵答景仁喜雨 韓維 
凉雲四向復，沴氣一消沉。上天垂景貺，高秋霑喜霖。槁苗變新實，時菊抽芳心。聆君得意句，起我掉頭吟。
令綽泛舟潩河作詩詒之 韓維 
投閑歸里閭，幸與故人遇。情期夙所敦，邀迓已去屢。尚嫌城闕拘，未盡林壑趣。導河高其梁，輕舟具指顧。寒花黄被堤，秋實翠登俎。白鬚二三翁，相對無俗語。夷猶起遐想，恬曠絕近慕。適野詎有謀，登高亦非賦。信哉莊生言，忘我带與履。
景仁示去歲所賦菊屏菊塔二詩輒以一篇答之 韓維 
斯民去古遠，日與巧僞遷。粲粲黄金花，揉屈同杯棬。列屏聳浮圖，光彩生盤筵。匪惟悅群兒，愛咏及華顛。我欲叱園史，解結除其編。萬物有本性，各使歸自然。
對雨獨酌 韓維 
褰簾雨正繁，附火寒已薄。修竹摇清音，芳梅綻朱萼。感此時運駛，對酒成獨酌。多謝枝上禽，飛鳴慰寂寞。
和玉汝弟感秋偶書 韓維 
園林雨餘清，碧色遍秋草。露葉委閑階，風荷亂幽沼。晨昏爽氣嘉，吾意欲輕矯。古來達道者，冥冥獨見曉。四序雖代換，一物未嘗老。况茲浮幼質，終非智人保。唯有至真界，日日無非好。豈同世俗情，妄計遲與早。矢詩勿庸多，萬事一能了。
題巽亭 韓維 
薄陰散秋曦，爽氣來孟月。慨然登茲亭，嘉觀非遠涉。徑幽出深竹，棧峻躋危堞。身騰塵境外，心與空界接。前臨潩波泛，却視隗峰列。來遠得清飈，灑迥想飛雪。君家兄弟賢，問學繼先業。橫經咨老師，置醴延大耋。方從賢者樂，豈爲游子設。詩人亦有言，佻達在城闕。
和景仁除夜 韓維 
六十復過六，逐物何當足。善惡兩都忘，寧論擇魚肉。流光速於電，至道明如燭。孰謂吾廬卑，隨時自凉燠。
奉酬樂道 韓維 
故人從我遊，里閈非瀟湘。文章老益壯，欲掩李杜光。新詩來連翩，奔走獲與臧。調高豈能繼，愛重如琳琅。春風動地來，急雨催群芳。梅蕊亦已落，坐看飛絮狂。誰能於此時，默默但退藏。且傾杯中物，莫顧腰下章。緩舞金縷衣，高歌玉爐香。白頭自有樂，豈愧少年場。
次韵奉答君實問禪 韓維 
仲尼稱無我，老氏貴不仁。存心一鄰虛，去道萬由旬。入俗權立聖，達空安取真。摩詰非有法，還公本來人。
答李先生 韓維 
衆人張眼，我視明明。衆人開口，我笑泠泠。百姓不我知，我與同醉醒。惟有北庵李家老，足智解語通人情。恐物盜我本真處，勸我閉口藏眼睛。翁意我甚愧，我語翁亦聽。萬物不是賊，我家門畜停。我勸李老莫憂驚，詐稱强盜國有刑，太守行令當不輕。
次韵答和樂道侍讀給事 韓維 
歲豐訟滋簡，拙守容晏眠。起來視雲景，春意亦已鮮。驅車望南城，精廬屹當前。華堂坐沈邃，遲日步暄妍。流覽高僧壁，稽首金像蓮。即事豈非適，感懷良慨然。宮藩與鄉閈，早接二公賢。高文炳群宿，大論傾長川。爾來曾幾時，急景凋朱顔。從容味真理，蕭灑賦高篇。豈無安民策，坐惜成棄捐。尚期雅正音，入和薰風弦。余本巖壑姿，臺閣繆見延。淵明亦有言，誤落塵網間。命固有行止，理非可控搏。素髪紛已垂，行當掛吾冠。側聞治林圃，栽插及晴天。芳芽吐膏壤，柔條擢暖烟。光景非我力，爲君導鳴泉。
次韵謝尉公靖同遊北園五首  其一 韓維 
我本巖壑人，何意裨衮闕。一從譴逐歸，林下聊散髪。步堤得幽花，照水見新月。即此窮朝曛，平夷免歌蹶。
次韵謝尉公靖同遊北園五首  其二 韓維 
陰陰喬木交，竦竦修竹翠。黄花與丹實，夾路何瑣細。是辰雨新足，支策問田事。一感孤征鴻，淚落衣襟際。
次韵謝尉公靖同遊北園五首  其三 韓維 
鑿堤要水近，依竹任逕斜。殘葉時委地，晚笋猶穿沙。不知人間世，况論空中花。却思城市喧，閣閣鳴群蛙。
次韵謝尉公靖同遊北園五首  其四 韓維 
今茲冬已孟，青林猶蔽野。愛此晴景嘉，置酒衡茅下。緬思陶公句，異代同瀟灑。結廬在人境，而無車與馬。
次韵謝尉公靖同遊北園五首  其五 韓維 
九夏困炎毒，出門如探湯。不知此幽亭，俯仰皆清光。寒流給我濯，白雲供我望。况有尊中酒，猶泛殘菊香。
奉和太素見詒 韓維 
幸有新醪對新菊，莫嘆樽前光景促。請公更唱自爲詞，緩奏金絲續銀燭。
寄秦川馬從事 韓維 
往歲遊西謁季長，隴雲秦樹勝風光。分題紅葉蠻牋膩，對舉流霞綵袖香。宴洽翠娥連象榻，夜寒嬌鳳泥銀黄。未知早晚重携手，惆悵而今鬢已蒼。
春霽憶洛陽 韓維 
少年結客洛陽時，閑傍東風駐馬蹄。山色遠饒潘岳宅，波光輕撼窈娘堤。花繁到處紅如堵，酒好尋常醉似泥。頼有金臺舊知己，應憐魂斷虎牢西。
雲 韓維 
抱石情雖久，爲霖意若何。天心如見用，風力不消多。冷濕朝仙洞，寒迷宿鳥窠。飛揚終得路，曾入漢皇歌。
雪 韓維 
屏翳驅雲結夜陰，素華飄墮惡氛沈。色欺曹國麻衣淺，寒入荆王翠被深。天上明河銀作水，海中仙樹玉成林。日高獨擁鸘裘卧，誰乞長安取酒金。
東郊 韓維 
東郊絲雨破浮埃，繡騎尋芳兩兩來。十畝霜陰青翳目，一篙溪色碧於苔。林花泛日鶑求友，壠麥含風雉應媒。綠柳朱欄多酒市，杖頭誰伴玉山頹。
春朝 韓維 
燕語聞多日，蠶眠過幾宵。花深不辨蝶，柳暗欲迷橋。便面金環重，障泥玉勒驕。黄公酒壚上，誰貰阮孚貂。
晚春 韓維 
春暉東去月如弦，却拂凝埃敞北軒。幾曲雲屏空白晝，一簾花雨自黄昏。庭蕪碧合陰蟲息，窗樹紅稀鬥雀喧。細憶舊歡都入夢，習家池上子山園。
題余山人壁 韓維 
一室閉香林，蕭然物外心。棋聲敲月重，屐齒印苔深。竹徑茶烟細，山園鍛樹陰。會當逃世網，塵事締朋簪。
水閣 韓維 
約略橫雲島，欄干瞰玉淵。雨汀翹睡鷺，風樹咽嘶蟬。綠髪莓苔地，紅衣菡萏天。夜深三弄笛，月在釣魚船。
戲月 韓維 
缺處還孤守，圓時亦獨棲。何曾聞合璧，只見是如珪。桂子遺秋信，方諸寄夜啼。建章殘漏促，又伴玉繩低。
和曼叔 韓維 
官路飄蓬奈別何，塞垣相見此情多。酒樽重喜爲親壽，華髪猶能繼子歌。行樹坐思新種色，斷冰應泛晚來波。紫荆山下游從少，獨把雕章醉後哦。
長安留別七弟兼簡劉郎 韓維 
二年牢落坐回山，平日交親夢寐間。關外相逢非素約，樽前一笑慰衰顔。匡衡沿牒朝廷遠，王粲從軍幕府閒。跋馬題詩離緒亂，霜風蕭颯鬢毛班。
和原甫見送 韓維 
德義良所慕，風霜輕此行。放歌留客醉，高咏見公情。祖帳重開席，郊原少駐旌。還知別後意，寂寞對柴扃。
送呂寺丞 韓維 
古有從軍樂，人今衣綵行。春風騏驥健，朝日鳳凰鳴。樹遠秦中道，花繁塞下城。篇章聞舊俗，當爲放遺聲。
元日寄袁州仲文兄 韓維 
前日都門盡鷁飛，秋風執別淚交頤。清朝遠謫庸非命，直道終申自有時。佳句應因子卿賦，勝遊仍共鶺鴒期。宜春臺上春歸早，誰伴花前酒一卮。
九月十日遊象之葆光亭寄曼叔 韓維 
幾負高陽約，蹉跎此歲華。論心看翠竹，感事對黄花。寒日悽征雁，清霜急暮鴉。臨風一樽酒，回首意無涯。
送戴處士還盧州 韓維 
早識浮生妄，欣陪達士遊。觀心非本有，於法尚何求。煮茗林間寺，題詩湖上舟。還嗟別後夜，風雪擁貂裘。
同子華仲連二兄遊湖 韓維 
濁酒非陶令，方池似習家。放舡風動柳，著岸水涵花。對影情無極，高歌興轉賒。群鳥思共濟，何必問仙槎。
象之席上賦得寒字 韓維 
愛子林亭勝，高秋駐馬鞍。梨紅先著露，竹碧自生寒。慘戚傷多事，淹留强一歡。所嗟怯杯酌，不得倒吾冠。
同曼叔化光遊卞氏園 韓維 
野圃無人到，秋風共子行。花臨流水落，草上廢臺生。氣晚才看菊，天寒不見鶑。幽閑固多味，濁酒詎須傾。
和晏相公答張提刑州名詩三首 頌聖 韓維  泰山
文德綏中夏，威靈鎮遠夷。恩靈滄海潤，基業泰山維。漢曲白麟應，虞韶丹鳳儀。僞儒蒙景化，鼓舞慶淳熙。
和晏相公答張提刑州名詩三首 講德 韓維 
上德欽明代，中階翊亮司。夔龍曜勛業，鸞鳳肅威儀。復古高文麗，爲邦惠化綏。還當奉侯瑞，歸輔太平基。
和晏相公答張提刑州名詩三首 陳情 韓維 
濠上蒙莊達，田中彭澤歸。安能陳道德，直可景光輝。欣奉燕臺集，恭陪漢相威。陽春回麗曲，清越滿金徽。
西湖雨中同公懿諸君飲 韓維  西湖
十月平湖上，繁霜藻荇空。柳枝橫墮雨，波白細生風。水鳥飛幽碧，寒花折淺紅。誰能盡一醉，燈火宿船篷。
答臨淄公見招 韓維 
帝思元老付關西，公受兵符與命圭。應識疲羸須鎮撫，便期愚散豫招携。漢家宮殿看龍首，秦地山川入馬蹄。自愧不才多病者，空哦嘉句滯幽棲。
獨坐 韓維 
雪屋生寒勁，風燈落燼頻。驚號獨過雁，默坐未眠人。世事存傷沒，年華故換新。還將寂寞意，强與凍醪親。
過卞氏園亭 韓維 
桃李郊扉靜，東風拂面柔。偶陪連騎客，來作探春遊。斜日池邊樹，輕雲城上樓。不須花艷動，一醉且淹留。
西軒會中與辛楊諸君同賦 韓維 
一笑聊爲適，非關事賞心。芳菲逐風盡，時序感人深。世事無多問，香醪且細斟。更須乘月色，瀟灑坐中林。
再遊卞氏園亭 韓維 
多謝春風意，殘芳得我遊。綠陰人去遠，翠竹鳥啼幽。醉舞紛無次，狂歌漫不收。林間簇車馬，欲去尚遲留。
象之以山藥見贈 韓維 
龍山有遊客，贈藥滿筠籠。葉漬沙泉碧，苗分石竇紅。斸應侵曉露，來喜及春風。却笑丹砂遠，卒勤勾漏翁。
和象之同孔寧極遊石橋且簡寧極 韓維 
春風杖藜客，同到石橋邊。引袖披雲木，携樽俯澗泉。巖花聊採摘，野器不雕鎸。俯仰元和內，熙恬太古前。草心柔可綰，蒲葉密于編。澗麀來窺坐，沙鷗不改眠。濛濛桃李雨，冪冪薜蘿烟。舞類雩祠日，吟非楚澤年。魚跳聞急管，鳥語似幺弦。紫翠羞薇蕨，清香襲蕙荃。亂流時揭厲，微逕巧縈穿。德義心誠服，山林性所便。敢令然諾負，直以事爲牽。圯下履終跪，溱邊裳且褰。春醪可益釀，况有帛戔戔。
晏相公湖上泛舟賦 韓維 
小雪未成寒，平湖好放船。水光宜落日，人意喜晴天。雲薄翠微外，禽歸莽蒼前。上公寬禮數，清醉亦陶然。
城西二首  其一 韓維 
繡鞅金羈十里塵，共傳恩詔樂芳辰。千重翠木開珍圃，百尺朱樓壓寶津。御麥初長遮雊雉，宮花未識駭遊人。自憐窮僻看山眼，來對天池禁籞春。
城西二首  其二 韓維 
西城馳道直如弦，百頃晴波御柳邊。韶樂鏗轟羅帳殿，春旗偃蹇近樓船。曲江未賜唐家燕，靈沼空思鎬邑篇。幾日金輿下閶闔，魚龍奇戲出中淵。
和仲連兄城上晚步 韓維 
久積端居滯，聊爲散步游。青苔跳怒黽，綠樹矯鳴鳩。雨暗橫舟浦，凉生調角樓。不妨乘晚興，更盡水西頭。
和象之北軒書事 韓維 
舍北多嘉樹，重陰及四鄰。清風常滿竹，好鳥不驚人。圖史無它物，謳吟佚此身。應容千里客，一醉倒冠巾。
久雨奉懷象之九兄 韓維 
蕭灑崔居士，高閑養性靈。凉風滿樽酒，永日一函經。竹色垂遮戶，桐花開滿庭。未嗟相見闊，交照本忘形。
同士則遊西湖 韓維  西湖
今日西湖好，來遊未覺喧。柳枝風處亂，花艷暖中繁。橋遠歸人渡，舟移集鳥翻。何須更樽酒，道勝有清言。
和象之河上見懷之作 韓維 
一昨芳郊祖畫輪，索居南北對殘春。忽傳河上相望意，未覺庵中獨處人。幾有高懷投紱冕，尚緣微祿走風塵。世間萬事徒勞耳，清潁歸來理釣綸。
謁晁大夫廟 韓維 
春草空庭綠，無人燕自飛。英魂傳廟食，遺像儼朝衣。弊大謀何卒，才高禍所歸。空令策畫士，千古鑒危機。
暮春遊卞氏園 韓維 
路出清陰下，殘花著馬蹄。過城春水靜，度墅野橋低。池廢青蘋合，林深綠笋齊。流鶑知我恨，落日再三啼。
遊象之葆光亭因以寄之 韓維 
東亭不到久，雙桂長新梢。窗靜蟲收網，檐低燕護巢。晚花紅自照，繁笋翠相交。清景成虛委，知君嘆繫匏。
西軒雨中期象之夜話 韓維 
積雨空堂暮，清宵獨掩門。陳編徒自對，幽興欲何言。碧草生牆角，丹花發竹根。聊持靜者轍，一與道人論。
晚過象之葆光亭戲呈一首 韓維 
蕭灑崔家宅，重門一逕通。竹烟虛晚碧，花雨重秋紅。傲睨憐苔石，徘徊俯桂叢。自期新月色，不爲主人翁。
送休上人之荆門玉泉寺 韓維 
憐師真達者，於世了無求。萬事漚起滅，一身雲去留。樓臺金地古，風雨玉泉秋。安得超塵網，相從物外遊。
遊龍興寺 韓維 
空庭落葉赤，聯步得幽尋。蘚剝殘碑字，塵昏古象金。菊烟凄晚秀，松日淡秋陰。南陌風埃滿，禪關只自深。
飲方君舍晚歸 韓維 
慘淡秋原思，歸鞍暮向城。野風吹酒散，寒日上衣明。躑躅樵兒聚，喧呼獵騎輕。村醪處處熟，准擬數來行。
謁漢高帝廟 韓維 
魂魄應遊沛，空嗟廟貌殘。蒼碑火剝裂，畫壁雨闌干。帳幙虛風肅，松槐白日寒。陞堂欲進拜，猶怯戴儒冠。
雨過化光西齋 韓維 
華屋衡茅接，閑門杖屨通。客來非載酒，君坐正書空。白菊晚霜後，青蔬寒雨中。從今日無事，來聽竹窗風。
潁橋會曼叔坐中寫呈 韓維 
朔雪清初霽，風生翠柏陰。星辰寒殿近，燈火夜堂深。坐愛溫爐密，歡從濁酒斟。何當老吾里，杖屨日相尋。
坐中呈寧極 韓維 
歸馬繫庭柏，張燈開酒樽。留連遥夜飲，款曲故人言。清笑非無適，長歌未覺喧。它時相望意，雪屋倚雲根。
答方祐甫感懷見示之作 韓維 
壯士何憔悴，寒郊獨掩扉。有親垂素髪，爲客化緇衣。風雪燈生暈，塵埃劍失威。多慚佳句贈，無力助騫飛。
同辛楊遊李氏園隨意各賦古律詩一首 韓維 
臘近雲容變，陽生日景添。偶然回晚轡，相與坐晴檐。水綠冰微泮，沙明雪尚霑。弄襟風力薄，著履土膏粘。驚鳥不成下，寒魚猶在潛。翠深荒岸竹，黄折敗池蒹。礙徑藤梢曲，鈎衣棘刺銛。辭鋒憐子淬，閒癖詎予砭。自以清談勝，寧非樂事兼。春芳有近信，頻此醉厭厭。
自靜教院晚步潩上 韓維 
雪盡岡頭路，風和臘後天。人安閑淡內，鳥下寂寥前。凍水晴初浪，荒城晚自烟。西橋車馬急，歸意尚留連。
自城南濠上步月之葆光 韓維 
厭踏塵中路，遠尋濠上行。水聲喧夜塹，月色滿春城。衎衎交遊樂，依依里巷情。優哉不知老，何暇慕軒纓。
遊北園賦 韓維 
多病傷春客，經時獨掩扉。偶隨游騎出，已見落花飛。芳草微迎履，香風細弄衣。扁舟可載酒，便擬拍浮歸。
清明北園泛池舟中作 韓維 
路繞高林盡，舟篷出近灣。鳥啼青竹影，人對綠波間。野色平當坐，春愁巧作顔。已知湖榭近，飛絮落班班。
送王奉議知吳江縣 韓維 
聞說吳江上，長橋百丈虹。蠔粘能固本，人度若乘空。明委三秋月，清來萬里風。君知此爲政，名惠廣無窮。
孤雁 韓維 
節物何催逼，翩翩不可留。楓丹湘渚暮，蘆白楚江秋。隻影侵霜月，孤鳴入戍樓。天高雲路杳，安穩過羅浮。
陪寧極游南谿夜還山墅 韓維 
南谿晚酌罷，歸路笑言同。家在碧山下，人行清露中。鵲飛斜映月，蟲響暗移叢。下馬兒童喜，誰知爲德公。
字谷道中 韓維 
驅車背河去，鷄犬幾家村。山斷春風急，雲生野氣昏。涉溪沙水亂，步逕草花繁。谷口多幽思，青林啼鳥喧。
同化光陪寧極之滍陽城 韓維 
不踏南溪路，于今五換春。能來再聯騎，還是舊遊人。置酒真乘興，談經或入神。歡餘不無愧，林壑未還身。
之石橋 韓維 
聞說西橋水樹間，不辭驅馬涉風烟。疏籬老屋臨官道，瘦棘荒茅蔽石田。欲下鳴鴉盤木末，遠來驚雉落山前。瓢中幸有村醪美，不怕春寒雨滿川。
臨汝遇雨 韓維 
回風蕭颯過山西，一望平郊雨脚齊。但使農疇蘇旱稼，敢辭客路踏春泥。暮投野寺明燈宿，聲入幽窗綠樹低。明日塵清洛陽道，呼童嚴駕候晨鷄。
普明亭賦 韓維 
楊柳飛花盡，櫻桃結子成。蹊陰空凈綠，野艷有孤明。訪古重來地，傷春獨望情。幽禽亦何恨，百種向人鳴。
列子廟 韓維 
廢壘荒祠古，空庭獨樹寒。精誠褰畫帳，事迹問黄冠。晦昧塵籠墨，淋漓雨壁丹。冷風滿簾隙，仙馭或盤桓。
和晏相公答邵校勘 韓維 
兩朝典策成揮筆，二府勛庸在運籌。歷踐枯榮皆德舉，重陪閒燕是恩留。康寧必有神明勞，蕭灑真無世俗憂。早晚安車賜高退，碧嵩清潁從公游。
和晏相公初春 韓維 
春物華猶少，春風思已多。新黄先入柳，微綠自生波。酒興潛傾倒，詩情暗揣摩。流年不須問，判作白頭歌。
和永叔病中寄諸君子 韓維 
幾日東風獨掩門，忽傳佳咏感芳辰。應緣高位須憂國，未必多情便負春。過眼只看花艷疾，驚心初見草芽新。狂吟爛醉無拘束，始信光陰屬散人。
依韵和沖卿槐花 韓維 
翠葆連陰直，黄金布蕊齊。流塵一開眼，急節重含悽。蝶冷相携去，蟬清無數嘶。翻風隨御水，带雨落秋泥。自喜凋零後，何嫌採掇稽。朝緌映晨入，游袂拂宵携。慘淡林烟早，輕明樓日西。臨溪如有此，當似武陵迷。
送沈學士知常州 韓維 
毗陵今古號名州，况是風流得隠侯。吳岫稍迎雙隼旆，洛塵凡敝幾貂裘。預期庭下無嚚訟，還向樽前作艷謳。去去國門誰不羨，畫船烟浪入清秋。
和十侄喜象之來飲兼簡龍陽孔先生 韓維 
世事茫然劇轉蓬，一樽何意與君同。從容談笑皆塵外，恍忽游從似里中。還有桂華來靜夜，稍驚梧葉下秋風。欲論歸去令人愧，高卧襄陽有德公。
重陽對雨招介甫 韓維 
積潦行車絕，高舂閉戶眠。蕭條黄葉下，冷落菊花前。廢卷憐佳節，銜杯想少年。君來慰愁坐，廄馬疾於烟。
答楊辛二君重陽對雨見寄 韓維 
秋風吹雨入荒城，城下籬邊菊艷明。佳節相從平日事，新詩遥寄故人情。浮沉薄宦非吾願，俯仰流年只自驚。早晚郊扉收退迹，南阡北陌重逢迎。
奉和府判學士景彝喜雪 韓維 
朔風收盡凍雲漫，細灑狂飄入夜寒。潤浹土膏謠萬俗，喜聞玉色舞千官。川原誰作呼鷹出，樓觀朝宜跋馬看。亞尹勤民流咏嘆，一章高唱掩幽蘭。
奉和介甫正月二日 韓維 
春意來何早，乾坤潤澤中。雪明初照日，雲斷欲隨風。世事蚊虻過，身謀雁鶩同。諸君亦詩酒，吾道未應窮。
何龍圖赴上秘閣同諸君賦詩 韓維 
華閣岧嶢冠道山，群公清曉集初筵。獨持金印承新命，重對牙籤識舊編。英俊雍容欣接袂，文章疏闊愧懷鉛。一時高會形風什，留作儒林故事傳。
和中道遊金明池 韓維 
出苑花光朱雪動，壓波橋影綵虹摇。飛揚鶑燕驚高管，偃蹇魚龍近畫橈。早識浮名身外事，久判閑日醉中消。幾年寥落同遊伴，還喜春風并馬鑣。
江亭晚眺 韓維 
日下崦嵫外，秋生沆碭間。清江無限好，白馬不勝閑。雨過雲收族，天空月上彎。歸鞍侵調角，回首六朝山。
廢烽臺 韓維 
耆老不可問，高臺荆棘間。一時戎馬散，千古暮鴉還。事往孤鴻斷，人來落照閒。興亡無限恨，慘淡對河關。
和聖俞天津橋聞歌 韓維 
飛雪朝來霽，朱樓月下過。絕雲看麗構，裂玉墮清歌。醉燭輕摇箔，游鞍不動珂。回頭少年樂，慘淡一悲哦。
宿西京府署晚遊東池 韓維 
牢落悲春事，蕭條作晚遊。清光溢平沼，凉思近高樓。碧樹森將合，朱欄渺若浮。公來慰羈寓，華月許移舟。
遊龍門歸 韓維 
洛浦殘芳盡，來尋關塞春。青林橫石閣，翠壁涌金人。澗草薰衣晚，松風落面新。愁驅向城騎，還踏九衢塵。
宿紹隆院 韓維 
東來鳴棹落河干，喜見孤幡佛樹端。不謂塵埃走符檄，尚逢池榭拂衣冠。清風明月還相見，濁酒枯棋亦自懽。寄語京城騎馬客，優游到底是閑官。
紹隆池上對月 韓維 
野月來何處，東池柳影深。微生水風力，稍散暝雲陰。冷極螢沈草，明多鵲動林。欲知清絕興，不寐有孤吟。
野步 韓維 
目倦風塵觀，身疲鞍馬行。春沙迎步潤，山雪照懷清。冰水初消色，林鴉欲乳聲。物華多感觸，一動故園情。
武牢道中 韓維 
春寒驅傳馬，西度虎牢關。草樹高低雪，烟雲左右山。英豪攻戰地，風物笑談間。俯仰看今古，翛然百慮間。
過邵先生居 韓維 
竹塢斜開逕，茅檐半卷書。幽閑入高卧，淡薄見平居。亂水隨釃引，殘花不掃除。因君動高興，回首想吾廬。
浴普靜同江二李叔中道賦 韓維 
夜來飛雨濯殘芳，綠遍童童佛樹行。把酒可勞悲暮節，振衣還自喜微凉。清簾不下輕颺燕，別院時來暗靄香。自是嵩陽欲歸客，爲公聊盡次公狂。
冬夜 韓維 
繁陰掃無迹，庭雪尚餘光。屋背生寒月，林梢綃暗霜。昏瞳頻廢卷，悲淚易霑裳。却想故園夜，張燈宿草堂。
同鄰幾原甫謁挺之 韓維 
河面參差結凍凘，清風不展畫船旗。偶驅羸馬知何適，獨過長橋問所思。可喜身閑親濁酒，未忘心競是枯棋。憑君莫唱陽關曲，自覺年來不能悲。
寶奎殿前花樹子去年與宋中道同賦今復答宋詩 韓維 
長條飛動不依欄，淡粉濃朱巧作團。無語不辭終日立，有情曾是隔年看。春羅試舞衣新換，古錦藏詩墨未乾。我爲愁多悲節物，欲酬佳句淚霑翰。
送河秘校鬲主簿良原 韓維 
平時太學客，文藻士林傳。憔悴尚一邑，聲名空十年。風烟長夏始，關塞濁涇前。莫作歸來嘆，將軍好薦賢。
奉同中道鎖宿南宮思寶奎殿前花樹子 韓維 
曾見芳春二月時，弱枝繁萼動輝輝。難忘絕艷驚心麗，重惜良遊與意違。好事幾人能載酒，感時今日爲霑衣。南宮老樹無妍思，坐想東風絳雪飛。
依韵和貢父見寄 韓維 
早接英豪論，常多伯仲賢。風塵一會合，歲月幾徂遷。稟性成樗散，干時類鑿圓。論心誰合者，握手子歡然。經訓開前古，談辭屈老先。春遊同爛漫，醉樂屢回旋。樂事嗟難久，離襟悵獨偏。驅車清汝曲，佐幕紫嵩前。官興惟高咏，人生得晏眠。丹鉛塗舊史，杖屨接幽禪。嘆息春期失，淹留夕夢牽。非因傳麗唱，何以慰勞悁。
和原甫對月招江梅不至 韓維 
塵事無時已，歸休慮暫空。超颻廣庭步，蕭散葛衣風。默與清樽對，心期靜者同。獨憐新月色，百過達幽叢。
和原甫立春日拜賜歸不赴鄰幾會 韓維 
上閣群公拜賜歸，九衢春色遍熙熙。後房絲竹爭相命，窮巷簞瓢亦我期。濁酒滿樽聊混俗，嘉蔬登俎在隨時。劉郎固自多幽思，門掩東風獨賦詩。
和鄰幾前歲同濟川原甫賞閣後杏花今茲對之有懷二君 韓維 
春風幾日到蓬萊，仙伯初驚杏蕊開。繞樹獨聽清夜漏，懷人空對昔年杯。坐憐珍賞同心隔，愁見新芳入眼來。欲折繁枝有所贈，九重丹禁照瑶魁。
雪中同鄰幾出游 韓維 
絮糅瓊霏浩滿空，平明騎馬入春風。九重城闕寒光外，百萬人家喜氣中。不學閉門徒自潔，且欣携酒與君同。柳梢花甲從今始，便好尋芳下苑東。
晚過鄰幾官舍三首  其一 韓維 
炎日來休騎，紅塵喜放船。波平凉洗馬，樹凈晚吟蟬。風至披襟後，雲消倚拖前。潭心見華月，歸意一留連。
晚過鄰幾官舍三首  其二 韓維 
車馬東橋絕，凉風滿夕軒。水聲通沁苑，樹色入夷門。每接淵明咏，常懷仲理言。滄洲如可約，杯酒會重論。
晚過鄰幾官舍三首  其三 韓維 
蕭灑君官舍，從來可數來。養蓮疏濁水，薙草出荒臺。芡散初成籍，蒲長欲映杯。吾知蔣生逕，不爲俗人開。
連日休務過鄰幾 韓維 
廣文自古無羈束，况復三逢著令休。縱酒不防官長駡，驅車聊過故人遊。閑中日月隨方罫，遠外風雲入小舟。准擬牆根菊花好，共乘清露賞高秋。
和歐陽內翰內直對月見寄 韓維 
新銜佳命上金鑾，遞直連初寢未安。霜氣稍依羅幕重，月華先近玉堂寒。詔函裁罷騫靈鳳，詩句書成舞瑞鸞。學省地閒清賞隔，懷賢空向斗杓看。
和永叔內直晨出馬上口占 韓維 
天門朝日照崔嵬，車騎雍容下禁臺。清景每將詩思遣，高情不爲寵名回。山林豈要須長往，軒冕當知是儻來。欲與明公論出處，會乘飛雪旁金罍。
和永叔思滁州幽谷 韓維 
滁陽山水翳荒榛，公爲開治物物新。自作嘉名遍華牓，連題秀句入青岷。泉聲尚記巖寒夜，花思偏憐谷暖春。絕境坐馳高興動，安能碌碌久風塵。
和子華兄同永叔飲三班官舍兼約明日飲永叔家 韓維 
視草名臣潤色才，玉墀晨退共徘徊。朝廷無事文書省，臺閣相歡笑語開。少厭賡酬停落筆，旋尋歌舞約銜杯。廣文主簿官閒冷，不是詩情豈合來。
寄題周著作江山縣溪亭 韓維 
結亭遐僻古江山，勝絕終爲好事傳。溪泛夜聲來枕上，峰回午影過樽前。禽魚舊識應相樂，花木親栽益自憐。我抱滄洲未歸恨，羨君生計有林泉。
和永叔從駕謁景靈宮 韓維 
馳道塵清生紫烟，帝臨原廟拜衣冠。日華先向金輿動，霜氣猶通玉仗寒。後騎綿裘明粲粲，侍臣瑶佩響珊珊。一聞佳句歌熙盛，不減都人夾路觀。
和子履再遊李氏園 韓維 
翠竹蒼林顔色老，遊人安得故時同。沾衣似對金城柳，握管翻悲楚水楓。新鬢旋驚吟後白，好花猶記折來紅。須知世事徒勞耳，惟有清樽不負公。
奉和楊直講除夜偶書 韓維 
楊公白首困青騧，坐對流陰頗自嗟。半夜星文窮斗次，平明春色遍人家。漫將愁思驚天運，好看新詩待物華。何日一樽相就醉，爲君先探此園花。
和周仲章出郊 韓維 
萬里青天洗曙霜，秋曦滿眼對晴光。掃殘遺秉川原靜，折過寒花逕隧荒。偶入名園逢漆吏，遠尋香剎問支郎。浮生寵辱何須道，幸有田家濁酒嘗。
奉答宋中道服除還朝示親友 韓維 
喧然佳句落神都，哀此援琴尚有餘。未見校文登子政，空傳爲賦似相如。道存固可輕華冕，談進當知得異書。推轂賢豪非我事，所期詩酒樂朋裾。
許昌道中 韓維 
荒郊不可望，極目盡傷心。日薄不開凍，風凄還作陰。倦鴉飛趁馬，寒犬吠依林。頼有瓢中酒，愁來一獨斟。
謁象之同諸君步之東禪院 韓維 
二年憔悴走京塵，匹馬歸來訪四鄰。足滑舊諳城下徑，眼明重見里中人。青蔬不沒荒畦雪，翠柏常留野殿春。風物自如人事改，夕陽哀淚落衣巾。
清漣磯獨坐 韓維 
綠篠清漣得釣磯，制名翻與實相違。沉鈎不忍潛魚亂，回棹常侵宿鳥飛。林靄散餘知月上，水風清極怯秋歸。興來詩就觴來盡，不信人間有是非。
謝微之送鴨脚 韓維 
拔爾蒿萊際，微根僅自支。勞心勤一溉，拭目待三移。穠李慚同列，芳橙合並枝。絳囊如有惠，莫忘贈君時。
北園坐上探題得新杏 韓維 
紅蘤隨風盡，團枝泣露光。葉深驚乍見，實小貴先嘗。點綴憐餘萼，飄零惜舊香。不須悲節物，且喜手中觴。
送洵陽王令之官 韓維 
離馬嘶高樹，郊原夏景深。還持長者政，往慰遠人心。種黍侔千戶，張魚盛百金。江山永嘉咏，時寄草堂吟。
答寄廣信六弟 韓維 
才見高帆落歸艑，又携輕劍逐戎麾。步兵厨裏仍多酒，王粲軍中不廢詩。絕塞風烟通夕靜，近關榆柳識春遲。花時不得同嬉賞，腸斷東風把一卮。
九日席上賦得茱萸 韓維 
寥落霜園樹，萸房獨照秋。實兼蘭佩結，香近玉卮浮。嗔蕊醒殘醉，紉紅感舊遊。三英佳句在，殊喜繼風流。
和之美春日對酒 韓維 
高軒怒馬一憧憧，夫子端居寂寞中。綠酒細斟消暇日，朱弦緩撥對春風。官閑勢利無從入，道勝紛華豈易攻。即此便堪遺萬慮，可憐夸者自窮通。
又和寒食感懷 韓維 
絮飛絲墮滿春陰，嘆息流光節物深。鷄鞠自喧游俠地，鶑花空思長年心。寂寥功業看孤劍，淡薄情懷寄素琴。我亦新來有華髪，并須携酒白頭吟。
答楊之美春日書懷依韵 韓維 
久宦憐官薄，端居惜歲芳。世情徒枳棘，吾操自松篁。鐵擿敷經暇，檀槽度曲長。浮沈歸濁酒，感激見新章。守道言何固，安時志不忘。慚無推挽者，祝子壽而康。
次韵和唐公北使途中見寄二首  其一 韓維 
文史平居樂，塵埃少別心。都門開柳色，樽酒駐車音。漢節光華遠，春風藻思深。一聞傳麗句，清興靄盈襟。
次韵和唐公北使途中見寄二首  其二 韓維 
殘紅著樹春無幾，悵望君家綠玉杯。美酒應容步兵醉，後堂先約戴崇開。
史局坐寢戲呈崇文掌學士 韓維 
閑官身散誕，飽食坐欹斜。永日槐陰靜，清風葆鬢華。廢書良愧馬，落帽偶同嘉。此適誰知者，逢人莫浪誇。
和景彝聖俞馬上見槐花 韓維 
天津南望兩涯間，蓊若青雲乍吐山。花葉相催何日已，塵埃不斷幾人閑。郎官蕭灑裁詩麗，博士龍鍾嘆鬢班。我獨無詩亦無嘆，朝驅羸馬暮知還。
寄溫州希用上人 韓維 
炎塵滿天地，懷子邈湖江。築隠雲峰亂，棲禪石樹雙。學禪仍慕孔，詩放欲兼龐。蕭灑高吾興，清風卧北窗。
和六弟苦雨 韓維 
雷激霆奔夜復晨，天街流潦沒車輪。清風皎日收無迹，妖蜧頑蛟亦有神。洊至已驚占習坎，汨陳深恐敗彝倫。蒼生可念非吾力，漏屋頹垣不庇身。
送思上人南歸 韓維 
塵埃不可久，歸卧故山秋。榮利非其好，風騷得所求。晨征隨社燕，夜宿近江鷗。聞子禪林勝，它年一繫舟。
送李瑜屯田通判潤州 韓維 
耳熟江南勝事傳，聞君官去便翛然。江流截楚紅塵斷，山勢吞吳秀色連。紫蟹迎霜新受釣，黄花吹酒正當前。嗟予不得從斯樂，坐看秋風發畫船。
次韵和之美十日菊 韓維 
孤根隨地發，繁蕊破霜遲。但取凋零晚，何憂賞愛移。物情傷老大，人事閱興衰。會有陶彭澤，清樽與重持。
寄題劉仲更澤州家園 韓維 
聞君有佳尚，買勝不論錢。逕鑿蒼林蘚，亭開翠壁烟。徙花窮洛譜，得石記唐年。數卷書盈萬，言章木以千。晨昏板輿往，社臘燕觴傳。予亦耽幽事，西風一慨然。
奉和喬年館宿 韓維 
蓬萊仙構斗魁旁，遞直初登漢署郎。雲向城頭收暝色，月從樓角放寒光。行看砌菊嗟殘艷，坐對書芸襲暗香。景物過清渾不寐，素經讎罷得新章。
又和館西迎駕 韓維 
宮樹烟開敞禁扉，儒冠羅立望天威。霜清廣殿鳴鞘肅，日上觚棱翠蓋飛。玉勒帊鞍龍在御，錦衣腰劍士成圍。暫來直舍支頤坐，却聽簫韶輦路歸。
覽楊樂道洛下諸詩 韓維 
昔驅羸馬望嵩雲，正值嵩陽躑躅春。千古廢興都邑地，百年勞苦宦遊身。曾耽勝事留連久，忽見新詩嘆息頻。君欲買山能遂否，它時願作社中人。
和仲巽誚京塵 韓維 
輕如游泛坌如馳，朝雨才暗暮即飛。常恐旱風增氣勢，却教晴日損光輝。衣緇京洛言何驗，纓濯滄浪志尚違。此物無情君莫誚，九衢聲利走輪騑。
送石昌言歸蜀 韓維 
省署聊休直，皇恩許過家。朝廷寵儒雅，車騎有光華。行色星垣動，褒章宰樹加。遥知蜀父老，夾道競咨嗟。
寄題蘇子美滄浪亭 韓維  洞庭湖
聞君買宅洞庭傍，白水千畦插稻秧。生事已能支伏臘，歲華全得屬文章。騫飛靈鳳知何暮，蟠蟄蛟龍未可量。莫以江山足清尚，便收才業傲虞唐。
和邵興宗再還館 韓維 
莫嗟華髪尚蓬瀛，自古儒生半滯榮。學似楊雄老天祿，才如嚴助厭承明。一簞聊喜安吾道，幾騎當知達此生。聞說東郊可携手，能來從我並鞍行。
送劉巽殿直官蜀 韓維 
車馬蕭條西出門，憐君宦薄意能閑。並遊多得賢豪士，久困獨無憔悴顔。白酒園林休洛社，黄花風露見岷山。男兒榮滯古來有，收取功名晚節間。
送衛真晏太丞 韓維 
才名宰相子，二十取辭科。得縣古稱厲，登樓朝見渦。疲民勞賦役，靜理足弦歌。八檜仙祠在，知君秀句多。
同江謝王出郊 韓維 
東郊二月天，寒盡未成暄。永日青絲騎，和風綠酒樽。逕抽萱甲細，牆倚杏梢繁。爛醉誰知者，行歌入國門。
寒食出郊 韓維 
都門氣象雨餘佳，壓盡風塵見草芽。日薄風和近郊路，朱紅粉白遠林花。堤開獨去媻珊女，柳下相逢輕{車录}車。絲鬢未催樽酒在，不須辛苦問年華。
送晁懷州學士  其一 韓維 
儒館讎書舊，侯藩請節行。山川猶古氣，鐃吹自春聲。問俗憐彫瘵，頒條頼簡平。從來寇河內，誰復繼聲名。
送晁懷州學士  其二 韓維 
退傳清門世有才，使君嘉譽藹中臺。未甘文墨工彫篆，聊取圭符試剸裁。壟上勸耕春晼晚，山前聞笛月徘徊。明朝建隼臨長道，回首仙廬拂斗魁。
觀音精舍期鄰幾未至 韓維 
懶驅羸馬傍朱門，來對祇園寂寞春。撩亂繞樓唯有燕，蕭條垂箔更無人。未回山簡池頭馬，空愧陶公頂上巾。留得清風滿衣袖，爲君吹盡鬢邊塵。
覽鄰幾重遊西池兼簡和叔 韓維 
積雨淹連騎，新波灧廣池。喜聞重到客，更作復游詩。逐水無留絮，飄空有斷絲。送春吾得地，一問故人期。
奉同鄰幾對 韓維 
時律迎陽近，天雲带雪低。欲飛含氣象，忽散失端倪。絳闕明先曙，清衢凍不泥。休祥占歲序，佳氣動烝黎。矯若翔廱鷺，紛疑剝楚圭。晨昏檐影眩，壬丙辨方迷。賀瑞彤墀集，凌寒玉仗齊。御筵開省戶，賜醴走宮奚。屋角懸珠網，林梢挂素霓。山號悲虎兕，淵伏怯龜蠵。哀響求群雁，喧啾得食鷄。饑鷹無近擊，狂兔有新刲。感往悲時物，懷幽夢故棲。溫爐期夜擁，傑閣想晨躋。驗古聞牛目，投閒讀馬蹄。吾交情不薄，今日手同携。酒撥新醅酌，詩看本字題。優游無不可，何必剡中溪。
照鄰從予假韋蘇州集因以詩致之 韓維 
都官郎署老，平淡古人如。更覓蘇州集，長依釋子廬。室中無凈几，門外自華輿。爲問蕭疏意，如何善福居。
送高寺丞宰岐上 韓維 
墨綬垂腰底，憐君尚一同。人豪固秦俗，地古自豳風。春色鳴弦外，山光隠几中。定應傳善政，不日到關東。
答和叔見寄 韓維 
清霜落堤水，知子戒歸舟。蹭蹬蛟龍雨，翻飛鴻鵠秋。文章真自樂，得喪豈吾憂。南國江山好，裁詩寄少游。
和永叔雪 韓維 
浴鳳池邊雪舞風，題詩高揖杜陵翁。懷人共惜車音斷，對酒須論盞底空。授簡久虛梁苑候，引舟誰過剡溪中。今朝白雪聞君咏，千載風流未覺窮。
和永叔雪 韓維 
二十年來野逸身，懶能奔走傍埃塵。偶逢閭里閑游伴，同過叢林燕坐人。世事糾紛寧有盡，勞生蕭散不妨頻。晴陽緩轡殊多適，它日重來訪道真。
之雍丘舟中奉寄少述處士明叔公緼 韓維 
柔櫓咿啞畫鷁東，翛然清興不知窮。新秋草樹輕凉外，落日帆檣遠思中。人事感心懷素友，年華催鬢作衰翁。江湖舊約今仍負，腸斷從南萬里風。
和三兄立冬祠太乙二首  其一 韓維 
樓外闌班曉斗垂，霜晴宮瓦濕琉璃。珠幢羽節嚴仙仗，桂酒椒漿潔祠儀。寒氣導迎通律管，神光飛動屬壇壝。定聞賈傅開良對，天子齋居待受釐。
和三兄立冬祠太乙二首  其二 韓維 
曾爲祝史趨真館，屈指於今二十年。琪樹瑶林成想像，直疑當日夢遊仙。
送劉景元觀察守襄陽 韓維 
荆州太守駕朱轓，寶筆題詩出御前。應厭笙歌消暇日，欲將才業效當年。千章翠木雲間寺，百丈清江雪後船。看取古來良吏迹，蒼碑突兀峴山巔。
奉和仲通秋宴 韓維 
參差天仗拂雲臺，雉尾分行劍佩來。萬壽稱觴臣節罄，九韶張樂帝顔開。班趨玉佩花相鬥，舞入文茵雪屢回。疏賤恭承湛露賜，慚無辭藻咏康哉。
又和史院晚出 韓維 
新雨稍添清禁潤，斜陽初下直廬明。方慚飽食無裨補，更作長廊百步行。
奉和運判朝散登樂山亭 韓維 
看山日日上孤城，不問雲昏與雪晴。六六高峰長秀色，雙雙啼鳥忽春聲。心驚流水光陰逝，身慕冥鴻羽翼輕。方促吏文嚴指使，不知詩興坐中生。
運判再以前韵見寄 韓維  西湖
突兀朱堂冠北城，雲峰滿目互陰晴。憑欄不負思山意，對酒何煩考鼓聲。清話從容雙麈禿，雕章溫麗百金輕。歸軒未必能相遲，夢繞西湖春水生。
湖上飲 韓維 
高秋水木變清光，荷葉乾枯䆉稏黄。習靜久安融子懶，乘歡聊發次公狂。未甘濁酒欺人老，深喜寒花入坐香。更謝林端新月色，留連歸舫盡三觴。
載酒過景仁東園 韓維 
地勝依危堞，城高若半峰。銜觴驚歲序，候雪仰雲容。不假貓滋竹，須防犬敗松。顧慚文俗吏，游步躡仙蹤。
和張太中館於西湖 韓維  西湖
湖榭從來與衆同，况於清晏奉群公。驅車即日趨翔鳳，就館初寒聽過鴻。霜雪滿髯仍自壯，珠璣落筆不知窮。太平魚鱉今咸若，豈繫區區一老翁。
和樂道 韓維 
紅旆重來鎮故鄉，吏民歡喜拂牙床。忽頒優渥垂天詔，仍許衰殘守郡章。自笑木鷄猶獨立，人嗟竹馬漫相將。君皇念舊恩非淺，南北圭符各一方。
和伯壽秘監 韓維 
曾陪道論接清歡，屈指於今四十年。不用笙歌娛上客，直將風月待高眠。黄花一醉猶能否，白首相逢是偶然。便欲投冠結閑伴，家山况與碧嵩連。
和曾令綽 韓維 
卧病河橋與死濱，還家重喜見芳春。輔藩行釋綏安重，仁里欣聞締構新。危堞遍臨雙遠岫，平湖不受一微塵。知君雅有超然興，香火它年作社人。
和子華兄喜雨 韓維 
膏潤涵濡萬物中，欣然生意滿和風。{扌嵌}飄先動吟毫紫，急灑疑催舞袂紅。病手便甘千日醉，疲農又得一年豐。歡聲定有歌堯壤，喜氣遥瞻繞漢宮。
奉同景仁九日宴相公新堂 韓維 
高堂突兀里人驚，丞相規模固自宏。移石遠分嵩嶠色，鑿池切放潩泉聲。茱萸結佩聊同俗，鸚鵡傳杯豈吝情。右席先生亦華構，便應次第落新成。
對雪送花走筆况之 韓維 
春陰黯黯壓城低，亂撲簾帷細點衣。梅蕊更寒猶競發，楊花未暖忽先飛。便思樽酒陪公議，敢望笙歌近使威。絕景坐嗟清燕隔，一籃朱白慰旋歸。
答趙縣丞 韓維 
止足常佳漢二臣，早思幽退謝朝紳。奉藩終乏三年最，學道才知一日真。目病懶將書卷展，心閑得近酒杯頻。朝吟夕嘯無厭斁，正頼賢賓與德鄰。
題卞大夫翠陰亭 韓維 
新得亭名號翠陰，軒窗環合盡青林。定知野客先回顧，何處山禽自好音。池面有蓮風氣馥，城根多竹月華深。明年便作歸來計，應許携樽與抱琴。
通判郎中以州早休特形詩咏輒依元韵 韓維 
潁水箕山一腐儒，麟符何幸玷恩除。未緣秕政休官去，真頼英賢接迹居。秀麥川原知雨足，清陰池館愛春餘。坐慚老拙無施用，空下齋帷學仲舒。
依韵答欽之學士草堂見寄 韓維 
白首徘徊玷善藩，慚君先解左魚還。未同一笑清樽側，獨想高眠翠竹間。素節消餘寧復壯，妄情休盡只餘閑。田園雨足官無事，趣駕何妨慰病顔。
伏蒙三哥以某再領許昌賦詩爲寄謹依嚴韵 韓維 
久陪法從常懷愧，再領鄉州始覺榮。政事敢言前可繼，寵光深見古爲輕。預裝白酒留春盎，旋剪紅葩出洛城。兩道况聞時澤足，不妨吟嘯玉杯傾。
化光殿丞謁告還里某數奉游集蒙賦詩道舊輒依元韵 韓維 
定契多慚國士知，交歡重喜故人期。莫辭日嚼千觴酒，况值春歸百卉枝。披竹共尋前會處，插花仍學少年時。詞章褒紀明情重，坐諷行吟刻屢移。
和君俞喜雨 韓維 
一夜歊炎散烈風，清和從令氣潛通。誠微敢謂天心應，政拙惟希歲事豐。便有歡聲南畝俗，首傳佳句少陵翁。心灰鬢雪無餘願，飽食安居與衆同。
奉答樂道 韓維 
禁職臺綱佚舊儒，青林華屋儼高居。炎天久隔揮犀論，暇日聊脂載酒車。雨逼秋容生戶牖，風回凉思入襟裾。東朝第一推調護，聖主寧容久卧廬。
和君俞偶成 韓維 
竊比淮陽卧，幸非莊舄吟。政餘無異事，物外得同心。遇興傾浮蟻，投閑作戲禽。世間并出世，於我兩沉沉。
和太素同看梅花寄子華 韓維 
寒林凍卉誰觀者，繁艷清香自得之。天賦好花如有待，日尋幽徑不知疲。未逢驛使空懷遠，猶喜山翁亦好奇。昔歲一觴今一咏，共陶真意不爲私。
奉和樂道席上見詒 韓維 
大隗山前一老翁，幸分州契接群公。飲豪肯放兵先北，論合須欣水必東。坐對華燈燃寶檠，行看紅艷發珍叢。良辰勝事從茲始，嘉與吾民樂歲豐。
奉酬君俞席上偶成 韓維 
候月紗籠合，看梅翠幄開。滿城均俗樂，同閈得君來。笑極時傾弁，歡狂欲倒罍。賦詩慚善祝，凡器豈公台。
觀燈市井之利得雨農田所急而二者不可以並時乃所願燈徹而雨作也今幸得之輒次原韵以酬來貺 韓維 
風回協氣通青律，月破游氛上碧天。萬盞華燈輝永夜，一犁甘雨報豐年。梅含宿潤粧先試，荑展新桑手不拳。雲勢崇朝殊未已，坐看澤遍先垓田。
再和樂道 韓維 
鳳凰臺下芳林合，鴨子陂中綠水深。不惜清光輸曲沼，欲將幽韵伴鳴琴。餘波及晉良慚昔，春服沿沂正在今。洗耳濯纓何足道，願同沉醉復高吟。
奉酬君俞 韓維 
夫君有奇尚，與世實相差。不飲三春酒，唯看九日花。名雖賢士籍，心自法王家。顧我何能爾，東風醉弁斜。
和君俞春暮書事 韓維 
舉俗從多事，惟君獨閉關。廢觴豈爲戒，開卷不妨閑。小雨清湖面，飛花亂席間。應憐狂太守，心不到靈山。
次韵奉答四哥廷評欲垂訪以詩爲示 韓維 
再臨鄉國兩逢春，乞與優閑荷帝宸。德薄敢同商四老，論狂難預漢諸臣。行吟水際花粘履，燕坐林間絮點茵。早晚湖波照車馬，爲君酌酒鱠鮮鱗。
次韵奉答君俞 韓維 
閭里幽居几案前，迹雖相異意同然。禪書罷閱成端坐，訟牒希投得晏眠。情累已知超永劫，身名那復計當年。才疏政拙逢嘉歲，敢竊天功自謂賢。
樂道示長句輒次韵 韓維 
光陰不覺成陳迹，事變何嘗有定期。身外閑愁無自入，飲中歡興未全衰。編排暑後新投酒，檢點秋來合唱辭。更欲邀君浮畫舫，藕花菱蔓滿西池。
次韵君俞偶成  其一 韓維 
我道非生滅，天時自去來。交親常在席，醪酒不空罍。默坐唯聽水，閒行忽見梅。何人同此適，君意亦悠哉。
次韵君俞偶成  其二 韓維 
雪意凝還解，冰紋結復開。林鴉時嘯侶，城雉不憂媒。造適心無礙，忘機語絕猜。曹溪不欺我，何處有塵埃。
奉和君俞佳雪二首  其一 韓維 
老來事事皆拋盡，惟獨憂民尚有心。深喜天公回氣象，便同田父作謳吟。緣何更得閭閻暖，恨不偏於壠麥深。禪伯靜中知我意，琅琅佳句玉其音。
奉和君俞佳雪二首  其二 韓維 
居塵不染先生意，與衆同憂太守心。兩處本來非異事，一時都把付高吟。忽驚瑞相家家遍，潛助春功日日深。擁鼻臨池哦麗句，水泉風竹共清音。
酬盈祖中散 韓維 
勇脫塵冠尚壯年，高齋圖史日蕭然。不教歌舞家規在，善作文章世學傳。道舊每思傾濁酒，仰高徒覺愧華顛。相君昔展西陂盡，好約春風放畫船。
和詹叔遊廬山見寄 韓維  庐山
香爐峰色壓群山，仰眺頻欹使者冠。江面烟波摇紫翠，佛宮金碧照晴寒。密藏幽谷梅千樹，散走鳴泉竹萬竿。今日頓驚塵慮盡，一章佳句雪中看。
東禪院坐上作 韓維 
山林曾是自由身，豈合區區入世塵。蕭散未能忘故態，優游聊喜及時春。閑中濁酒偏親我，風外飛花欲趁人。多謝鳴鳩催對雨，坐慚無術粒斯民。
次韵和李公達見寄 韓維 
五分符竹盡吾鄉，聖主恩私溢故常。攬轡豈能清北道，支筇時得問西堂。湖邊凍柳生春意，月下晴梅動暗香。乘興可能同一醉，聞君筋力尚堅强。
答張念七得科見寄 韓維 
少年初見一經橫，籍籍文場藹俊名。抗志直思追二祖，得官今乃後諸生。賜袍便欲欺芳草，賀酒猶能及落英。我亦林泉有歸興，待君吟嘯樂昇平。
和朱主簿遊園 韓維 
白首昏昏度歲年，忽聞春至便開顔。溪頭凍水晴初漲，竹下名園晝不關。旋得歌辭教妓唱，遠尋梅艷喚人攀。如今尚有官拘束，解組歸來始是閑。
和微之燕西湖 韓維  西湖
三月韶華大半過，好花零謝已無多。暮年光景如殘夢，浮世塵勞付浩歌。游子有時眠岸草，啼禽終日在庭柯。白頭不作垂鈎客，辜負春湖十里波。
和微之喜雪 韓維 
凍雨吹花六出成，高樓一見瓦□□。已驚密勢昏群岫，更想餘霖及列城。照水□□生秀氣，跳枝喜鵲弄和聲。曾陪舞蹈豐年□，□擁溫貂夢帝京。
和微之 韓維 
庭訟蕭然晝景清，每因閑暇接耆英。言詩屢奉從容論，對酒常懷淡泊情。解秩尚思嵩嶠色，入朝還聽禁鐘聲。憐君壯歲多留滯，不盡鵬摶九萬程。
登湖光亭 韓維 
雪盡塵消徑露沙，公家池館似山家。翠痕滿地初生草，紅氣通林未放花。匝岸平波清照雁，壓城危榭斗回鴉。自慚白首猶圭組，此地年年賞物華。
千葉梅 韓維 
南園卉木遍春光，獨愛瓊葩掩衆芳。不爲雪摧緣正色，忽隨風至是真香。未經採折携樽酒，忍見飄零入野塘。醉客爲予簪白髪，欄邊幾作少年狂。
曹通直以顔魯公墨迹題辭乞詩刊石 韓維 
臨池餘事得忠臣，白刃林中不動身。見義捨生安爲己，懷諼保位獨何人。英名在世長如日，遺像於今凜若神。一覽精誠方自失，羞將累句刻蒼珉。
答張念五見寄 韓維 
林泉蕭灑逸平生，不識人間寵辱驚。美質自全荆璞貴，嘉名長共洛波清。身雖貧約非原病，詩爲窮愁似孟精。命駕高蹤久無繼，一時風義獨歸程。
閑房書事示五弟及諸侄等獻肅公 韓維 
老病歸休得桶樓，吾廬蕭灑樂天倪。北窗偃卧都何有，東閣過從亦自揆。碧檜輕烟無鳥哢，綠槐風細或蟬嘶。世間萬事全如夢，豈得南華物我齊。
次韵 韓維 
勢利拘牽無已時，超然真樂絕端倪。家風淡寂從今見，人事塵勞與我暌。門外旌旗猶坌拂，轅間款段已鳴嘶。何當解組如初約，直與西京二傅齊。
和景仁之什 韓維 
美疢隨冰釋，微陽應律生。嚴風散餘燠，密雪暗深更。預喜銜杯集，當期策杖行。知公有新慶，金奏動皇情。
桃花菊  其一 韓維 
誰測天工造化情，巧將紅粉傅金英。武陵溪上分佳色，陶令籬邊得異名。不使秋光全冷淡，却教陽艷再鮮明。甕頭消息香醪熟，何必黄花便可傾。
桃花菊  其二 韓維 
霜女星娥不俗情，施朱點出淺深更。平泉記上遺嘉品，本草經中注別名。氣得清凉開更早，色霑寒露久逾明。今朝樽酒來籬下，不爲重陽爲爾傾。
次韵奉同景仁答微之 韓維 
鴉腹靈砂養就丹，知公不復更衰殘。洛川花下經春醉，潩水亭邊盡日歡。白髪高吟思老筆，青娥嘉贈佇華鞍。淮陽過客如相問，莫道閑人姓范韓。
覽景仁君實議樂以詩戲呈景仁 韓維 
少年議樂至顛華，作得文章載滿車。律合鳳鳴猶是末，尺非天降豈無差。勞心未免爲詩刺，聚訟須防似禮家。一曲銀簧一杯酒，且於閑處避風沙。
奉和樂道 韓維 
昔聞有客薦揚雄，清世文章又見公。奏賦獨高天下士，辭榮遠繼古人風。懷賢不啻三秋久，置酒須期十日中。幸有紅芳粧點在，可無多愧白頭翁。
和景仁湖中 韓維 
繁花亂委茵鋪錦，弱柳交垂綠作籠。竹影入波添舊翠，橋陰橫岸見新紅。臨觴善謔如平日，落筆佳章有古風。早乏斯文華國體，更將何術代天工。
去冬蒙君實示嘉篇懶拙不即修謝臨書走筆深愧浼瀆 韓維 
南園百草雨中秋，把燭題詩寄驛郵。意重不辭終日看，韵强深愧隔年酬。登山屢赴幽人約，築野猶稽聖主求。命駕幸無千里遠，春湖艤楫待君遊。
寄題曹大夫棲真堂 韓維 
聞君初欲挂冠纓，便構茲堂不日成。桐檜茂陰歸後得，烟霞高興坐中生。禪心皎月通宵靜，詩思寒泉徹底清。十五年來飽閑散，紛紛人世自浮榮。
冬日喜雨呈穉卿景仁 韓維 
嚴冬溫氣襲人間，忽聽繁聲慰病顔。從律好風千里至，執權真令一朝還。頓抽隴麥全如揠，欲綻江梅已可攀。主尹勤民嘉歲望，徑携歌鼓樂幽閑。
次韵和相公九月八日所賜詩 韓維 
叢頭金菊層層鬧，木末丹花艷艷紅。美景歲時暌壽斝，流光朝暮閱疏鍾。詩成洛社騰郵置，夢繞伊川捧杖從。早晚安車來就第，樽前重奏喜相逢。
宴湖上呈穉卿 韓維 
熠熠螢光草際流，及時高宴落霞洲。繁弦急管宜清月，細蕊濃芳艷晚秋。飛鷺欲來迎畫舫，跳鱗如喜脫金鈎。知公加數爲醇釀，應許閑官爛漫游。
和曾令綽買宅貽景仁 韓維 
久治孤學慕軻丘，投老還鄉寡所求。蓬蓽隨緣安靜默，林泉乘興訪深幽。高門此地成君志，方駕何時寫我憂。白首故人知所待，一竿同釣鴨陂頭。
和安國天鉢拈香 韓維 
杖策乘緣利有生，聞風猶得耳根清。去年俱是凝然體，存歿徒傷妄者情。靈骨不隨烟共盡，真心常與月孤明。世人欲識泥洹路，問取師今第幾程。
後園雜花特獻輒書呈子華兄 韓維 
向晚低雲還作雨，稍寒飛雪又隨風。新芽展盡枝頭綠，落蘤飄成水面紅。身外有名皆是妄，杯中無物未爲通。扁舟少待暗陽放，西閣何妨一醉同。
和子華兄方惜鶑聲之晚今忽聞之 韓維 
山鳥凡禽處處鳴，獨憐清囀久無聲。起從巖谷春風晚，飛過林塘霽日明。不爲好音輕俗耳，自逢真賞動詩情。少年樂事今拋盡，節物催人只自驚。
陪景仁赴况之湖上燕集遇雨 韓維 
炎蒸消盡作濃陰，湖上茲遊喜重尋。急雨洗開荷芰色，清風借出管弦音。凉生頓覺絺衣薄，歡至寧論酒盞深。善謔清談都有適，過從所得在知心。
和子華湖上避暑 韓維 
堤邊楊柳無窮碧，亭下芙蓉四面紅。島影低回明鏡裏，荷香浮動綠樽中。清心不厭飛山雨，動髪時欣過水風。鼎足坐談非俗侶，不歸名教即真空。
和昌言太中 韓維 
眉秀瞳青却少容，精神强健幾如公。相逢細雨開籬菊，自愧繁霜滿鬢蓬。談道遠追西域祖，題詩今得少陵翁。鋒車北去歸何日，且願從容一笑同。
贈昌言太中 韓維 
春風吹袂踰嵩嶺，秋雨隨軒過穎亭。達理偶同無剩語，論交雖晚便忘形。兩株枯木同危坐，數朵寒花伴獨醒。鴨子陂頭好光景，幾時重見聚華星。
和子華湖上書事 韓維 
清霜彫遠木，潩水溢西陂。畫鷁凌空界，鳴鷗矯翠漪。菊殘猶可折，竹密不容窺。物我同真際，誰當憚四知。
和况之提刑途中遇雪 韓維 
雲凝野曠接高低，切切寒侵使者衣。客路怳驚霜鬢改，家山回望玉觴飛。更添宿雨催花潤，未放春雷起蟄威。柳色壓堤清溜滿，艤船持酒待君歸。
公時遺石榴 韓維 
高冠趨尹君方掾，促席迎賓我已翁。交態不忘平日厚，歌聲猶似少年工。映階露菊秋吟苦，盈筥霜榴歲問通。每與東鄰話知舊，白頭强健幾人同。
同三兄安公亭看雨 韓維 
高堂六月苦炎曦，雨逐輕雷過後池。水面凉生跳赤鯉，林端聲寂語黄鸝。翠深岸篠無風亂，紅重薔薇到地垂。清景雖嘉歡意少，白頭支策坐題詩。
偶成寄曼叔 韓維 
紅芳落盡鴨陂邊，白首傷春倍慘然。自愧閑官消永日，獨吟佳句想當年。早休諸吏眠齋館，時引雙童上舞筵。聞說年來亦歸興，琳宮仙籍舊無員。
和君俞歲暮偶成 韓維 
凍水迎風解，芳芽逐日新。不驚身漸老，還喜物皆春。髪短頻添雪，心虛不受塵。鷄豚如有燕，莫忘社中人。
和景仁賦才元寄牡丹圖 韓維 
勝事常歸蜀，奇葩又驗今。仙官裁樣巧，彩筆費工深。白豈容施粉，紅須陋間金。不嗟珍賞異，千里見君心。
登樓書事 韓維 
病起思遐眺，茲樓寓一歡。烟蕪連雨脚，秋稼入雲端。驚鷺銜魚起，饑鴉啄果殘。憑誰圖好景，畫手世無寬。
次韵君俞 韓維 
世事真千變，年光又一新。舉生皆是幻，熙我莫如春。嘯傲盈樽酒，詩書滿席塵。園林已芳意，懸榻待高人。
積雨成雪呈子華 韓維 
寒威暗襲春和去，坐擁重裘僅自溫。對景直須忘適適，隨機聊耳不言言。興來一笑非緣酒，道本無憂豈在萱。欲與何人論此意，竹風松雪滿西軒。
和景仁 韓維 
平池旋漲西山雨，密竹頻驚北戶風。垂箔屢銷檀炷紫，出門時看杏梢紅。酒成豈見甘而壞，花在須知色即空。只怪彫章今日至，不知清醉昨宵同。
登城樓呈子華 韓維 
麥苗黄熟稻苗青，餉婦耘夫笑語聲。樓上清風簾箔靜，田間白水鷺鷗輕。展親會集從容樂，娛老謳吟放曠情。羽孽漸消民食足，更無餘事計虧成。
遊曲水園和景仁 韓維 
樓峻城千堞，堤長竹萬竿。草芽生戢戢，花蕊落漫漫。走筆狂吟放，扶筇醉步跚。屢回宜舞袖，甘著墮游冠。野老來窺坐，沙禽不避觀。兩行桃艷暖，一道柳陰寒。縱棹非尋戴，掀車免效欒。官曹嗟倥傯，農事閔艱難。急景三春好，浮生幾日歡。康强直行樂，此興不應闌。
又和子華 韓維 
沉陰消盡見春和，初放扁舟泝綠波。水際踏青憐日暖，林間舉白爲花多。狂從田婦窺籬看，醉任家童刮鼓歌。年少縱歡饒點檢，老歡終不掛誰何。
同化光飲象之家 韓維 
又從鄰舍客，來折主人花。游處當年似，悲傷老去加。興長歌易放，情密語無譁。歸路生殘月，春風醉袂斜。
襄城道中懷曼叔 韓維 
吾交作尉地，南望一淹留。歲月催人老，山川記子遊。向城非昔勇，遇物更春愁。獨喜高陽近，嵐光逼馬頭。
和謝主簿游西湖 韓維  西湖
雲陰開剝日光穿，和氣隨風近酒船。湖面波清渾見底，樓頭山碧自生烟。興長不忍回孤棹，歌懶才能逐緩弦。因子樽前話歸計，醉魂先到峴山邊。
景仁招况之聞用歌舞望門而反作此戲之 韓維 
一夜嚴風結素波，盍簪寧避曉寒多。范滂攬轡方清俗，墨子回車豈惡歌。雲外雁寒驚歲晚，林間鴉語弄春和。知君不久承寬詔，始奈紅裙綠酒何。
對雪看梅 韓維 
持梅况酒誠爲得，對雪看梅始見真。失素定應潛送臘，露紅如欲巧矜春。神凝姑射今仍在，雲覆巫峰曉更新。誰識仙家事嚴秘，舞妍妝靚不傳人。
襄柑分惠景仁以詩將之 韓維 
荆州解紱十經春，迴夢青林繞漢濱。霜氣輕寒催柑實，渚波餘潤作甘津。僧園採掇寧論數，客路奔馳竟占新。雪意垂收高會缺，分金聊助席間珍。
答微之 韓維 
南圃携樽數，西陂縱棹同。除書褒晚歲，歸馭觴西風。節物蕭條後，交游寂寞中。何時還一笑，池上舞驚鴻。
和沖公上人 韓維 
遠色分諸島，清光湛一陂。鳥行排夕照，竹影亂風漪。道體煩摩撮，禪心絕占窺。由來輸范老，佛法不曾知。
和盈祖中散見寄 韓維 
朝言民事兩無裨，謝病還家獨掩扉。散髪時從溪叟樂，荷鋤仍逐野農歸。山當樓檻千螺髻，柳繞湖波萬羽旂。鵰鷃逍遥各天分，搶榆何意著雲飛。
和景仁同游南園 韓維 
喜公新就好林塘，方駕來遊屬盛陽。廣厦陰凉迴暑氣，平波炎赫變秋光。酒中未免分清濁，身外何曾校短長。地勝人高多樂事，須知洵美是吾鄉。
和三兄游湖 韓維 
竹陰迴抱柳陰敷，石色青青潤不枯。暫到已經風力勁，更清須待月輪孤。波涵天影迷高下，雲覆山光變有無。暑退疾清人意健，縱吟狂醉是良圖。
和景仁探春  其一 韓維 
山色青螺髻，清波綠鴨頭。已欣春事起，那問歲陰流。玉蟻新浮盎，金鱗恰上鈎。衰年怯多酌，尤怕范家甌。
和景仁探春  其二 韓維 
才疏非所用，身退此其時。靜默安虛室，憂虞履薄凘。景和聞鵲稔，花近候梅知。杖履從茲數，非公孰與期。
和况之 韓維 
湖上和風艷翠漪，柳枝摇動草芽齊。珍禽綵翼嬉晴日，游女紅裙上大堤。新試畫船浮鷁首，却慚美盎乏駝蹄。喜君不負持杯約，正是桃花水滿溪。
和子華兄聞布穀聲而鶑聲寂然 韓維 
楊花飛盡葉成陰，坐閱啼禽百種聲。戴勝催耕當是月，杜鵑遺恨豈今生。及時燕樂風騷急，感物傷嗟老大情。自笑拙艱成底事，十年不聽上林鶑。
和景仁元夕  其一 韓維 
月上朱樓角，風摇翠篠層。傳聲迴步輦，滿目爛行燈。簫鼓千門沸，弓刀萬馬騰。詩翁懷盛事，眉雪慘霜棱。
和景仁元夕  其二 韓維 
禁戶千通鼓，天街萬點燈。懷君瑩如玉，驅馬不嫌冰。樂事看流俗，狂游記舊朋。回思真夢幻，不待訪林僧。
展江亭看海棠遇風 韓維 
少陵昔日富辭華，愁見飄零萬點花。寫物高才從古少，傷春情緒此時加。恨無巧語讒風伯，直欲狂圖繫雨車。莫怪晚來觴屢釂，白頭判得醉流霞。
送李宣德爲縣太原 韓維 
昔叨符守訪鄉評，守節安貧得水名。道在莫嗟爲邑晚，祿微須喜及親榮。風吹白菊籬邊別，雨落黄榆塞下行。善撫疲羸修分職，邊庭無事正休兵。
和君俞屬疾見詒 韓維 
密桐新篠晝陰陰，獨想禪房燕□□。□□□□何者病，一塵不立本來心。生涯易足惟高枕，物累難除是苦吟。乘興幾時回杖履，後池泉溜有餘音。
和太素喜景仁新宅 韓維 
處仁由智古常然，賢者寧同聚所寰。植木便知如渭水，結茅仍得見箕山。杯深不許嘉賓訴，花小須防稚子攀。投紱歸來無異事，許公詩酒斷生還。
况之席上作 韓維 
桐葉翻飛荷芰香，好風吹暑作清凉。便驚簾幕生秋氣，徑促金絲盡羽觴。浮世已諳身是幻，高歌莫笑老仍狂。知君不久還符竹，爛醉猶須教十場。
和昌言謁見景仁所居話及洛事 韓維 
重遷豈是賢人累，樂內非期俗子誇。萬瓦生烟新起第，一經消日舊傳家。浮舟共愛清湖色，披竹時尋曲水涯。未信閑中無事役，隔年貪看別都花。
和貢甫 韓維 
十年燈翳視浮榮，兀坐翛然槁木形。別後情懷非往日，老來光景似流星。厚恩未報心徒赤，多病何從髪復青。一覽彫章思舊好，忽如醒病得初酲。
賞梅花有懷曼叔 韓維 
逍遥堂下去年梅，還向春來撩亂開。白髪每思同泛客，紅芳應怪久停杯。鴨頭新浪暌游泛，鷺羽遺民寄剸裁。聞說鈴齋多暇豫，何時度曲逐風來。
送曹大夫歸家 韓維 
飛盡楊花見綠陰，飄然輕蓋返家林。野堂泥落歸雙燕，紋簟風清戲一禽。秀麥柔桑皆有望，高軒華衮久無心。知君自得閑中樂，早寄新詩別後吟。
寄微之通議 韓維 
十五年來自在身，晴天萬里見孤雲。閑中密迹常同俗，老去忠言尚愛君。一坐精神歸素髮，兩行歌舞避紅裙。早梅時節華燈夜，日佇車公共醉醺。
和宋中散寄題景仁新池 韓維 
北顧興王府，東瞻象日畿。稻塍常借潤，黍尺詎能晞。鷺浴菖芽短，魚跳荇菜肥。樂亭初置酒，試舞旋裁衣。逸冀相從老，冥鴻自在飛。月游刳小艇，雨釣築新磯。栽插期春事，追游惜晚暉。氣同均我爾，道勝絕從違。安燕興棠棣，艱勤陋采薇。如何宋中散，留滯不成歸。
范公新池 韓維 
忘機人似漢川陰，取友從來亦斷金。華屋萬楹開里第，清池十頃是家林。笙歌喧甚猶能默，觴斝飛餘不廢吟。便欲與君從此適，藕花風外一披襟。
和景仁喜晴 韓維 
濃陰開積晦，和氣散餘凄。碧愛城陰草，紅知花下泥。啼鷄一聲盡，歸雁數行低。溪路桃爭發，須防去棹迷。
黄葵花  其一 韓維 
池上朝來玉露零，檀心先向日邊傾。側金巧樣新成盞，蒸栗溫姿始號瓊。芍藥未應推艷品，牡丹須合避姚名。秋花碎瑣誰能數，醉眼逢君亦自明。
黄葵花  其二 韓維 
春花夏蕊已飄零，秀出秋芳一朵傾。稟賦定應全得土，遮圍須合盡彫瓊。鵠衣照水勻顔色，仙袂無塵莫壯名。應笑菊花妍意少，籬邊冷落伴淵明。
和微之宴景仁新第 韓維 
華構經營不日成，宛如圖畫著丹青。溫貂密坐浮香篆，綠蟻盈斟照弁星。得地新篁皆嫋嫋，凌霜修檜自亭亭。祝公眉壽長康樂，不學癡人事醉醒。
寄侯官知縣呂宣德 韓維 
鴨子陂邊昔並遊，別來頻見藕花秋。十年已慣身蕭散，百里空嗟手滯留。道在豈常忘塞馬，機閒真可伴沙鷗。平時几案應多暇，還有妖歌近耳不。
和微之宴張大夫家園 韓維 
郎官高會一時賢，勝踐幽棲近接聯。敢論懷黄誇故國，聊欣垂白上華筵。同心况是論交舊，二首何疑貴老年。東里作詩成故事，明珠當盡落吾前。
和王都尉 韓維 
乘槎天上客，脫帽酒中仙。談笑非俗韵，歡欣忘我年。浩歌輕白雪，密意得青蓮。詩就西樓月，留爲好事傳。
和子華安國明空頌 韓維 
欲識真空理，須明動用間。色心全不礙，生死豈相關。卷箔凉風動，焚香晝景閒。回頭大行路，滿目是青山。
和三兄晚飲 韓維 
乍去炎氛濁暑中，高懷幽事不如窮。乍憐老竹梢雲碧，已見新梨著露紅。回雪舞腰來洛浦，仰天歌韵有秦風。雄圖壯節消磨盡，所得清樽一笑同。
送辛十七作尉鹽城 韓維 
少年嘉譽冠諸生，白首青衫僅有成。千里辛勤州縣職，一觴凄慘里閭情。家臨潁水花催發，柳繞長堤絮撲行。寸祿折腰何必去，道存心在即淵明。
棣華堂 韓維 
錦衣齎鉞耀當年，心在王家迹在邊。論議每先諸將勇，規模仍襲仲兄賢。一朝華棟飛翬動，四坐清觴插羽傳。欲賦酬章慚懦武，白頭終日誦塵編。
和十一侍郎 韓維 
地傳槐大井泉深，昔侍先庭此鎮臨。奉使共成三世澤，思親還愴百年心。懷金豈足驕顔氏，抱甕徒勞拙漢陰。抖擻塵中千萬慮，海風高處坐披襟。
送門客李秀才赴省試 韓維 
傷思易子聞前戒，務學求師是至言。豈有車魚延上客，欲將詩禮示諸孫。青衿散後人千里，黄菊開時酒一尊。壯歲雄圖當自勉，未應長嘯入蘇門。
累日不到中園晚步閑咏 韓維 
南陌西陂趁物華，歸來扶杖重咨嗟。綠羅淺淡新開葉，紅玉玲瓏半謝花。泉溜拍池初跳鯉，柳枝含雨不勝鴉。啼禽亦有傷春恨，百種鳴聲到落霞。
和子華同程中散燕湖上 韓維 
林塘瀟灑夏陰初，翠竇紅芳助燕娛。不用俗音流樂府，自期仙御下蓬壺。金跳巨鯉開紋浪，雪灑群鴉度綠梧。日落人歸尤勝絕，籃輿回首盡城隅。
和景仁寒食 韓維 
韶華已過半，感嘆固多同。萬室初藏火，千花競笑風。林光高藹藹，山氣遠葱葱。灑淚松阡里，傷心白髪翁。
和景仁同稚卿湖光亭對雪 韓維 
共喜忘懷勢利間，每逢嘉景便開顔。梅花冒雪輕紅破，湖面先春嫩綠還。浮蟻濃來當爲釂，冥鴻高舉不須攀。我慚習氣歡狂在，未及仙翁一紀閑。
和仲巽在高陽日作詩見懷而不見寄 韓維 
常記當年并馬鞍，翛然無事世塵間。獨憐交契如君少，仍喜官曹共我閑。却顧舊遊空歲月，欲傳佳句邈河關。從今會合尤須數，此別相看鬢已斑。
王巖叟招飲南園 韓維 
翠木珍叢百畝間，我來雖晚及春殘。未嗟流景飄蓬疾，猶喜餘芳對酒看。斜照舒遲明埤堄，清陰迢遞覆欄干。憑君莫剪高花盡，留插遊人醉後冠。
謝堯夫寄新酒 韓維 
故人一別兩重陽，每欲從之道路長。有客忽傳龍坂至，開樽如對馬軍嘗。定將瓊液都爲色，疑有金英借密香。却笑當年彭澤令，籬邊終日嘆空觴。
寄致仕李洵大夫 韓維 
買得田園便退身，世間今作自由人。不爭路上風波靜，無相光中日月新。紅葉委階非異物，碧峰當戶見全真。知君未放狂心歇，興在陶公漉酒巾。
送海印住香嚴頌 韓維 
枕石漱流塵外趣，隨緣應物谷中聲。更無賓主能酬對，自有兒孫可使令。萬古清風歸法語，一輪明月伴經行。鰲山成道知何日，時佇雷音警妄情。
宴逍遥堂 韓維 
朱顔綠鬢盡才良，永日逍遥宴此堂。樂事已先桃艷動，歡情仍共雪花狂。夢中身世知虛實，醉裏光陰任短長。榮辱譽非那復問，無何有處是吾鄉。
贈香嚴敷老慧照上人 韓維 
勝地名藍代有人，惟公傳得國師真。蒼崖翠壁風流在，傑閣隆樓指顧新。半死半生排俗世，一顰一笑是家珍。欲知聞法諸天喜，庭下于今有瑞筠。
公美侍郎賦詩見詒次韵答謝 韓維 
哭兄悲友老來情，默默終朝究道精。雙轂幸回賢者駕，一觴聊展故人誠。身隨風力常無住，辯若河源每自傾。早晚東城見華屋，與君垂白話無生。
和三哥立春即事 韓維 
青帝收寒歲令回，綵幡今勝下天來。人聲愷樂歸歌缶，風氣恬和拂壽杯。髪逐時光明似雪，心諳世味冷于灰。西堂梅蕊今年晚，應待安輿到始開。
和子華見寄 韓維 
松柏無心自後凋，此心無物更寥寥。伯夷豈是歸周晚，孟子空嗟出晝遥。談道每嗤猶有待，當官常欲取非招。荒園寂寞無誰語，蘭菊幽香沒艾蕭。
和太素大雪苦寒 韓維 
晨興出戶望，一色四方齊。旋委清池失，偏欺翠竹低。杯深憐絕景，毫健得新題。麗藻思風絮，衰顔怯凍梨。
答杜孝錫觀鄉老堂 韓維 
華髪蒼然亮直身，誰將綵筆欲傳神。論功顧我常流汗，好事煩君爲拂塵。漢閣寂寥班氏贊，伊川瀟灑白公真。懷賢却坐酬嘉句，空覺中郎善愧人。
送太素南遊 韓維 
戕性傷生俗所同，人間今見百年翁。無稽不學公超霧，有待猶嗤禦寇風。心到靈源千慮息，氣隨真火百骸通。臨觴不用嗟離闊，達者相忘道術中。
和定國廷評 韓維 
孤身萬里逐流人，兩見炎洲末利春。勛族每蒙朝念舊，聖恩方與士更新。忘憂自有禪心靜，禦瘴無先道氣醇。傅野爲霖非我事，願聞雷雨躍窮鱗。
和昌言喜雪 韓維 
萬里多仁德有鄰，故交仍珮左魚新。歡娛每恨流陰駛，談笑幾還太古淳。浮蟻生光盈壽斝，驚鴻取勢落華茵。題詩寂寞高眠冷，笑殺尊前起舞人。
再和昌言喜雪  其一 韓維 
精禱潛通上下神，恍然佳氣一朝新。隆樓傑閣偏宜曉，槁木殘荄盡變春。有客裁詩傳錦段，誰家度曲試朱唇。相思不得相從樂，虛作箕嵩無事人。
再和昌言喜雪  其二 韓維 
愧無奇策輔吾皇，乞得閑官老故鄉。壯志未甘悲白髪，歡情猶看舞紅粧。長歌不計閑光景，吟苦難滋舊肺腸。多謝同心二三友，每傳佳句挹華觴。
玉汝弟創治新居作詩見詒次韵爲答 韓維 
止足嘉言每念茲，不應華髪嘆歸遲。非關啟第誇三戰，直爲營巢欠一枝。盛放清風來北戶，細分鳴溜入西池。十年契闊多遺恨，今日欣同仲氏篪。
次韵玉汝弟乞致仕不允 韓維 
人生大節在行藏，七十歸休有舊章。紅旆碧幢雖帝寵，紫嵩清潁是吾鄉。老依蓮社心沖寞，夢繞榆關路杳茫。何日安車解歸鞅，濁醪鷄黍晏東崗。
寄謝師直 韓維 
十年三退卧吾廬，解組歸來始定居。數畝家園荒杞菊，一池秋水拂龜魚。臨花對月難忘酒，咏古懷賢不廢書。更欲兩忘真俗累，逍遥常御白牛車。
送芳公長老歸法雲 韓維 
水際茅亭竹下庵，清談竟夕不知厭。伽佗善巧何能繼，經藏幽深亦許覘。額內珠存雖本有，眼中金落復誰拈。圓通到日如相問，爲道春來米價添。
送崔朝請通判徐州 韓維 
與君仍世接游從，造次相敦德義中。善繼家聲名父子，不追時好古人風。流光豈受長繩繫，妙道才容一線通。待得鈴齋民訟簡，更將此理問龐公。
送曾通直入京 韓維 
敏學高文俊茂身，少年今見魯公孫。明心早得無生意，清耳常聞有味言。綠鴨陂中春縱棹，芰荷池上雨移樽。臨分有贈非他物，聲利精忘道始存。
呈諸先輩 韓維 
謝事歸來老白頭，杜門終日絕營求。顧慚義禮非先得，竊幸英豪許並游。介壽又逢春酒熟，貽詩常駭暗珠投。自慚筋力難爲禮，不及低回奉獻酬。
送堯夫知陳州 韓維 
亮節金堅氣玉溫，入登廊廟出藩垣。談經每盡先儒意，議政居多長者言。恩恤疲羸蠲重賦，禮加耆耄屈常尊。白頭但祝公歸早，南陌東陂并短轅。